               EURÓPSKA KOMISIA
            V Štrasburgu13. 11. 2018
            COM(2018) 744 final
            2018/0385(COD)
            Návrh
            ROZHODNUTIE EURÓPSKEHO PARLAMENTU A RADY,
            ktorým sa upravuje smernica Európskeho parlamentu a Rady 2012/27/EÚ o energetickej efektívnosti [zmenená smernicou 2018/XXX/EÚ] a nariadenie Európskeho parlamentu a Rady (EÚ) 2018/XXX [riadenie energetickej únie] z dôvodu vystúpenia Spojeného kráľovstva z Európskej únie
            (Text s významom pre EHP)

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

               Tento návrh rozhodnutia Európskeho parlamentu a Rady, ktorým sa upravuje smernica 2012/27/EÚ [zmenená smernicou 2018/XXX/EÚ]
                  1
                o energetickej efektívnosti a nariadenie (EÚ) 2018/XXX [riadenie energetickej únie], je nevyhnutný z dôvodu nadchádzajúceho vystúpenia Spojeného kráľovstva z Európskej únie.

               Spojené kráľovstvo 29. marca 2017 predložilo oznámenie o svojom úmysle vystúpiť z Únie podľa článku 50 Zmluvy o Európskej únii. To znamená, že pokiaľ sa v ratifikovanej dohode o vystúpení nestanoví iný dátum, pre Spojené kráľovstvo prestanú od 30. marca 2019, 00:00 hod. (SEČ) (ďalej len „dátum vystúpenia“) platiť všetky primárne a sekundárne právne predpisy Únie. Momentálne prebiehajú so Spojeným kráľovstvom rokovania s cieľom dosiahnuť dohodu o vystúpení.

               Okrem toho sa v súlade s článkom 50 ods. 3 Zmluvy o Európskej únii môže Európska rada po dohode so Spojeným kráľovstvom jednomyseľne rozhodnúť, že zmluvy sa prestanú uplatňovať k neskoršiemu dátumu.

               Tento návrh sa vzťahuje na smernicu Európskeho parlamentu a Rady 2012/27/EÚ z 25. októbra 2012 o energetickej efektívnosti [zmenenej smernicou 2018/XXX/EÚ] a nariadenie (EÚ) 2018/XXX [riadenie energetickej únie]
                  2
               . Údaje o spotrebe energie za rok 2030 uvedené v oboch právnych aktoch sa vzťahujú na 28 členských štátov (EÚ-28).

               V smernici 2012/27/EÚ zmenenej smernicou 2018/XXX/EÚ sa stanovuje cieľ dosiahnuť energetickú efektívnosť Únie v roku 2030 aspoň na úrovni 32,5 % a od členských štátov sa vyžaduje, aby stanovili indikatívne národné príspevky k dosiahnutiu tohto cieľa energetickej efektívnosti. Členské štáty by pritom mali zohľadniť spotrebu energie v Únii v roku 2030
                  3
               . V nariadení (EÚ) 2018/XXX [riadenie energetickej únie] sa od členských štátov vyžaduje, aby v procese stanovovania svojho príspevku k dosiahnutiu cieľa Únie na rok 2030 v oblasti energetickej efektívnosti zohľadnili spotrebu energie v Únii v danom roku. Spotreba energie na úrovni Únie je dôležitá aj pre posúdenie Európskej komisie týkajúce sa pokroku pri spoločnom dosahovaní cieľov Únie.

               V revidovanej smernici o energetickej efektívnosti sa hlavný cieľ Únie v oblasti energetickej efektívnosti v roku 2030 aspoň na úrovni 32,5 % premieta do absolútnych hodnôt na úrovni najviac 1 273 Mtoe primárnej a 956 Mtoe konečnej spotreby energie za Úniu pozostávajúcu z 28 členských štátov. Uvedené hodnoty sa vypočítali znížením prognóz referenčného scenára PRIMES z roku 2007 pre EÚ v roku 2030 o 32,5 %. V príslušných prognózach pre EÚ-27 bez Spojeného kráľovstva sa preto uvádza absolútna úroveň najviac 1 128 Mtoe primárnej a 846 Mtoe konečnej spotreby energie v roku 2030.

               Vzhľadom na vystúpenie Spojeného kráľovstva sa preto údaje Únie o spotrebe energie na rok 2030 musia upraviť na počet 27 členských štátoch. Keďže táto zmena je založená na rovnakých údajoch energetických modelov, z ktorých sa vychádza, možno ju považovať za technickú úpravu.

               •Súlad s existujúcimi ustanoveniami v tejto oblasti politiky

                  Neuplatňuje sa.

               •Súlad s ostatnými politikami Únie

                  Neuplatňuje sa.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

               Právnym základom tohto návrhu je Zmluva o fungovaní Európskej únie, a najmä jej článok 192 ods. 1 a článok 194 ods. 2. Tvoria tiež právny základ smernice 2012/27/EÚ o energetickej efektívnosti [zmenenej smernicou 2018/XXX/EÚ] a nariadenia (EÚ) 2018/XXX [riadenie energetickej únie], ktoré sa týmto návrhom menia. Keďže zmluva obsahuje konkrétny právny základ pre energetiku, je vhodné použiť ho.

               •Subsidiarita (v prípade inej ako výlučnej právomoci)

               Zásady subsidiarity a proporcionality sa plne dodržujú. V rámci zásady subsidiarity sú potrebné kroky Únie (článok 5 ods. 3 Zmluvy o EÚ), pretože ide o technické úpravy právnych aktov, ktoré prijala Únia.

               •Proporcionalita

                  Návrh rešpektuje zásadu proporcionality (článok 5 ods. 4 Zmluvy o EÚ), pretože nepresahuje rámec nevyhnutne potrebný na dosiahnutie stanovených cieľov. Navrhované zmeny súčasného právneho rámca ho prispôsobia časovému rámcu do roku 2030 a zabezpečí sa konzistentnosť. Rozsah pôsobnosti navrhovaných prvkov sa obmedzuje na tie aspekty, ktoré si vyžadujú opatrenia zo strany Únie.

               •Výber nástroja

                  Keďže týmto návrhom sa mení existujúca smernica a existujúce nariadenie, vhodným nástrojom je pozmeňujúce rozhodnutie Európskeho parlamentu a Rady.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               Keďže tento návrh je čisto technickej povahy a nevyžaduje si žiadne politické rozhodnutia, konzultácie so zainteresovanými stranami ani posúdenia vplyvu neboli potrebné.

               •Hodnotenia ex post/kontroly vhodnosti existujúcich právnych predpisov

                  Neuplatňuje sa.

               •Konzultácie so zainteresovanými stranami

                  Neuplatňuje sa.

               •Získavanie a využívanie expertízy

                  Neuplatňuje sa.

               •Posúdenie vplyvu

                  Neuplatňuje sa.

               •Regulačná vhodnosť a zjednodušenie

                  Neuplatňuje sa.

               •Základné práva

               Neuplatňuje sa.

               4.VPLYV NA ROZPOČET

               Návrh nemá žiadny vplyv na rozpočet.

               5.ĎALŠIE PRVKY

               •Plány vykonávania, spôsob monitorovania, hodnotenia a podávania správ

                  Neuplatňuje sa.

               •Vysvetľujúce dokumenty (v prípade smerníc)

                  Keďže tento návrh je čisto technickej povahy, nie sú potrebné vysvetľujúce dokumenty týkajúce sa transpozície.

               •Podrobné vysvetlenie konkrétnych ustanovení návrhu

               Neuplatňuje sa.

               2018/0385 (COD)

               Návrh

               ROZHODNUTIE EURÓPSKEHO PARLAMENTU A RADY,

               ktorým sa upravuje smernica Európskeho parlamentu a Rady 2012/27/EÚ o energetickej efektívnosti [zmenená smernicou 2018/XXX/EÚ] a nariadenie Európskeho parlamentu a Rady (EÚ) 2018/XXX [riadenie energetickej únie] z dôvodu vystúpenia Spojeného kráľovstva z Európskej únie

               (Text s významom pre EHP)

               EURÓPSKY PARLAMENT A RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 192 ods. 1 a článok 194 ods. 2,

               so zreteľom na návrh Európskej komisie,

               po postúpení návrhu legislatívneho aktu národným parlamentom,

               so zreteľom na stanovisko Európskeho hospodárskeho a sociálneho výboru
                  4
               ,

               so zreteľom na stanovisko Výboru regiónov
                  5
               ,

               konajúc v súlade s riadnym legislatívnym postupom,

               keďže:

               1.Spojené kráľovstvo 29. marca 2017 oznámilo Európskej rade svoj úmysel vystúpiť z Únie podľa článku 50 Zmluvy o Európskej únii. Znamená to, že ak ratifikovaná dohoda o vystúpení z Únie alebo Európska rada po dohode so Spojeným kráľovstvom jednomyseľne nestanoví iný dátum, od 30. marca 2019 sa na Spojené kráľovstvo prestanú uplatňovať právne predpisy Únie. Spojené kráľovstvo sa potom stane treťou krajinou.

               2.V smernici Európskeho parlamentu a Rady 2012/27/EÚ z 25. októbra 2012 o energetickej efektívnosti
                  6
                zmenenej smernicou 2018/XXX/EÚ
                  7
                sa od členských štátov vyžaduje, aby stanovili indikatívne národné príspevky k dosiahnutiu cieľa v oblasti energetickej efektívnosti na rok 2030 aspoň na úrovni 32,5 %. Členské štáty by pritom mali zohľadniť spotrebu energie v Únii v roku 2030
                  8
               .

               3.V nariadení (EÚ) 2018/XXX [riadenie energetickej únie]
                  9
                sa od členských štátov vyžaduje, aby pri stanovovaní výšky svojich príspevkov k dosiahnutiu cieľov Únie v oblasti energetickej efektívnosti zohľadnili spotrebu energie v Únii v roku 2030
                  10
               . Spotreba energie na úrovni Únie je dôležitá aj pre posúdenie Komisie týkajúce sa pokroku pri spoločnom dosahovaní cieľov Únie
                  11
               .

               4.Vzhľadom na vystúpenie Spojeného kráľovstva z Únie treba technicky upraviť prognózy spotreby energie na rok 2030 pre Európsku úniu, ktorá bude pozostávať z 27 členských štátov („EÚ-27“). Z prognóz stanovených na dosiahnutie hlavného cieľa Únie aspoň na úrovni 32,5 % vyplýva, že primárna energetická spotreba v roku 2030 v EÚ-28 by mala byť 1 273 miliónov ton ekvivalentu ropy (Mtoe) a konečná spotreba energie by mala byť 956 Mtoe. Pri rovnocenných prognózach pre EÚ-27 bez Spojeného kráľovstva by v roku 2030 primárna energetická spotreba mala byť 1 128 Mtoe a konečná spotreba energie by mala byť 846 Mtoe. Vyžaduje si to úpravu údajov o spotrebe energie v roku 2030.

               5.Rovnaké prognózy týkajúce sa spotreby energie v roku 2030 sú relevantné aj pre články 6 a 29 nariadenia (EÚ) 2018/XXX [riadenie energetickej únie].

               6.Smernica 2012/27/EÚ [zmenená smernicou 2018/XXX/EÚ] a nariadenie (EÚ) 2018/XXX [riadenie energetickej únie] by sa preto mali zodpovedajúcim spôsobom zmeniť,

               PRIJALI TOTO ROZHODNUTIE:

               Článok 1

               V článku 3 smernice 2012/27/EÚ [zmenenej smernicou 2018/XXX/EÚ] sa odsek 5 nahrádza takto:

               „5. Každý členský štát stanoví v oblasti energetickej efektívnosti indikatívne národné príspevky k dosiahnutiu cieľov Únie na rok 2030 uvedených v článku 1 ods. 1 tejto smernice v súlade s článkami [4] a [6] nariadenia (EÚ) 2018/XXX [riadenie energetickej únie]. Členské štáty pri stanovovaní týchto príspevkov zohľadnia, že spotreba energie v Únii v roku 2030 nesmie presiahnuť 1 128 Mtoe primárnej energie a/alebo 846 Mtoe koncovej energie. Členské štáty tieto príspevky oznámia Komisii v rámci integrovaných národných plánov v oblasti energetiky a klímy uvedených v článku [3] a článkoch [7] až [12] nariadenia (EÚ) 2018/XXX [riadenie energetickej únie] a v súlade s nimi.“

               Článok 2

               Nariadenie (EÚ) 2018/XXX [riadenie energetickej únie] sa mení takto:

               a)V článku 6 ods. 1 prvom pododseku:

               i)údaj „1 273 Mtoe“ sa nahrádza údajom „1 128 Mtoe“;

               ii)údaj „956 Mtoe“ sa nahrádza údajom „846 Mtoe“.

               b)V článku 29 ods. 3 sa prvý pododsek nahrádza takto:

               „V oblasti energetickej efektívnosti Komisia v rámci svojho posúdenia uvedeného v odseku 1 posúdi pokrok pri kolektívnom dosahovaní maximálnej spotreby primárnej energie vo výške 1 128 Mtoe a koncovej energie vo výške 846 Mtoe na úrovni Únie v roku 2030 v súlade s článkom 3 ods. 5 smernice 2012/27/EÚ [zmenenej smernicou 2018/XXX/EÚ].“

               Článok 3

               Článkami 1 a 2 tohto rozhodnutia nie je dotknutá lehota stanovená v článku 28 smernice 2012/27/EÚ [zmenenej smernicou 2018/XXX/EÚ] a článku 59 nariadenia (EÚ) 2018/XXX [riadenie energetickej únie].

               Článok 4

               Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie a uplatňuje sa odo dňa nasledujúceho po dni, ktorým sa právo Únie prestane uplatňovať na Spojené kráľovstvo.

               V Štrasburgu

                  Za Európsky parlament
                        Za Radu

                  predseda
                        predseda

                     (1)

                        Ú. v. XXX.

                     (2)

                        Spoluzákonodarcovia dosiahli 19. júna 2018 predbežnú politickú dohodu o revízii smernice o energetickej efektívnosti a nariadenia o riadení energetickej únie. Očakáva sa, že v novembri sa uskutoční plenárne zasadnutie Európskeho parlamentu, na ktorom sa bude viesť spoločná rozprava a v prvom čítaní sa bude hlasovať o oboch právnych aktoch. Smernica o energetickej efektívnosti a nariadenie o riadení energetickej únie sa predložia Rade pre všeobecné záležitosti a po prijatí ich formálne podpíšu obaja spoluzákonodarcovia.

                     (3)

                        Článok 3 ods. 1 písm. a) a článok 3 ods. 5 smernice 2012/27/EÚ, zmenenej smernicou 2018/XX/EÚ.

                     (4)

                        Ú. v. EÚ C , , s. .

                     (5)

                        Ú. v. EÚ C , , s. .

                     (6)

                        Smernica Európskeho parlamentu a Rady 2012/27/EÚ z 25. októbra 2012 o energetickej efektívnosti, ktorou sa menia a dopĺňajú smernice 2009/125/ES a 2010/30/EÚ a ktorou sa zrušujú smernice 2004/8/ES a 2006/32/ES (Ú. v. EÚ L 315, 14.11.2012, s. 1 – 56).

                     (7)

                        Ú. v.

                     (8)

                        Článok 3 ods. 5 smernice 2012/27/EÚ, zmenenej a doplnenej smernicou 2018/XXX/EÚ.

                     (9)

                        Ú. v. ...

                     (10)

                        Článok 6 ods. 1 prvý pododsek nariadenia (EÚ) 2018/XXX [riadenie energetickej únie].

                     (11)

                        Článok 29 ods. 3 prvý pododsek nariadenia (EÚ) 2018/XXX [riadenie energetickej únie].


               EURÓPSKA KOMISIA
            V Bruseli11. 2. 2019
            COM(2019) 80 final
            2019/0038(NLE)
            Návrh
            ROZHODNUTIE RADY
            o pozícii, ktorá sa má prijať v mene Európskej únie v príslušných výboroch Európskej hospodárskej komisie Organizácie Spojených národov, pokiaľ ide o návrhy zmien predpisov OSN č. 0, 3, 4, 6, 7, 9, 10, 19, 23, 27, 38, 41, 48, 50, 51, 53, 55, 58, 62, 67, 69, 70, 73, 74, 77, 86, 87, 91, 92, 98, 104, 106, 107, 110, 112, 113, 116, 119, 122, 123 a 128, návrh zmeny konsolidovanej rezolúcie R.E.5, návrhy štyroch nových predpisov OSN a návrh zmeny prílohy 4 k dohode z roku 1958

               DÔVODOVÁ SPRÁVA

               1.PREDMET NÁVRHU

               Tento návrh sa týka rozhodnutia, ktorým sa stanovuje pozícia, ktorá sa má zaujať v mene Únie v príslušných výboroch Európskej hospodárskej komisie Organizácie Spojených národov v súvislosti s plánovaným prijatím megarozhodnutia.

               2.KONTEXT NÁVRHU

               •Dôvody a ciele návrhu

               Európska hospodárska komisia Organizácie Spojených národov (EHK OSN) na medzinárodnej úrovni vypracováva harmonizované požiadavky, ktorých cieľom je odstrániť technické prekážky obchodu s motorovými vozidlami medzi zmluvnými stranami revidovanej dohody z roku 1958 a zabezpečiť, aby takéto vozidlá ponúkali vysokú úroveň bezpečnosti a ochrany životného prostredia.

               V súlade s rozhodnutím Rady 97/836/ES z 27. novembra 1997 Únia pristúpila k Dohode Európskej hospodárskej komisie Organizácie Spojených národov („EHK OSN“), ktorá sa týka prijatia jednotných technických predpisov pre kolesové vozidlá, vybavenia a častí, ktoré môžu byť namontované a/alebo použité na kolesových vozidlách, a podmienok pre vzájomné uznávanie udelených schválení na základe týchto predpisov („Revidovaná dohoda z roku 1958“) a v súlade s rozhodnutím Rady 2000/125/ES z 31. januára 2000 týkajúcim sa uzavretia Dohody o zavedení globálnych technických nariadení pre kolesové vozidlá, vybavenie a časti, ktorými majú byť vybavené a/alebo použité na kolesové vozidlá (paralelná dohoda), Únia pristúpila k paralelnej dohode.

               Zasadnutia Svetového fóra EHK OSN pre harmonizáciu predpisov o vozidlách („WP.29“) sa konajú v každom kalendárnom roku trikrát – v marci, júni a novembri. Na každom zasadnutí sa s cieľom zohľadniť technický pokrok prijímajú nové predpisy OSN, nové globálne technické predpisy OSN a/alebo zmeny existujúcich predpisov OSN či globálnych technických predpisov OSN. Pred každým zasadnutím WP.29 tieto zmeny prijme jedna zo šiestich pracovných skupín pôsobiacich v rámci WP.29.

               Následne sa na zasadnutí WP.29 uskutoční záverečné hlasovanie o prijatí zmien, dodatkov a korigend za predpokladu, že sa dosiahne kvórum a že návrh schváli kvalifikovaná väčšina zmluvných strán. EÚ je v rámci WP.29 zmluvnou stranou dvoch dohôd (dohody z roku 1958 a dohody z roku 1998). Zakaždým sa vypracuje rozhodnutie Rady označované ako „megarozhodnutie“, ktoré obsahuje zoznam predpisov, zmien, dodatkov a korigend a ktoré oprávňuje Komisiu hlasovať v mene Únie na každom zasadnutí WP.29.

               Predkladaným rozhodnutím Rady sa určuje pozícia Únie pri hlasovaní o predpisoch, zmenách, dodatkoch a korigendách predložených na hlasovanie na marcovom zasadnutí WP.29, ktoré sa uskutoční v dňoch 11. až 15. marca 2019.

               •Súlad s existujúcimi ustanoveniami v tejto oblasti politiky

               Tento návrh dopĺňa politiku Únie v oblasti vnútorného trhu, pokiaľ ide o automobilový priemysel, a je s ňou v plnom súlade.

               Systém WP.29 posilňuje medzinárodnú harmonizáciu noriem o vozidlách. Dohoda z roku 1958 zohráva pri plnení tohto cieľa kľúčovú úlohu, keďže výrobcovia z EÚ sa môžu riadiť spoločným súborom predpisov o typovom schvaľovaní s vedomím, že ich výrobok bude zmluvnými stranami uznaný za vyhovujúci ich vnútroštátnym právnym predpisom. Vďaka tomuto systému mohlo byť napríklad nariadením (ES) č. 661/2009 o všeobecnej bezpečnosti motorových vozidiel zrušených viac ako 50 smerníc EÚ, ktoré boli nahradené zodpovedajúcimi predpismi vypracovanými podľa dohody z roku 1958.

               Podobný prístup sa zvolil pri smernici 2007/46/ES, ktorou sa systémy členských štátov v oblasti typového schvaľovania nahradili postupom Únie v oblasti typového schvaľovania, pričom sa vytvoril harmonizovaný rámec zahŕňajúci správne ustanovenia a všeobecné technické požiadavky na všetky nové vozidlá, systémy, komponenty a samostatné technické jednotky. Uvedenou smernicou sa predpisy OSN začlenili do systému EÚ v oblasti typového schvaľovania buď v podobe požiadaviek na typové schvaľovanie alebo ako alternatíva k právnym predpisom Únie. Od prijatia uvedenej smernice sa predpisy OSN čoraz viac začleňujú do právnych predpisov Únie v rámci typového schválenia EÚ.

               •Súlad s ostatnými politikami Únie

               Systém WP.29 súvisí s politikou Únie v oblasti konkurencieschopnosti, na ktorú má táto iniciatíva pozitívny vplyv. Tento návrh je takisto v súlade s politikami Únie v oblasti dopravy, klímy a energetiky, ktoré sa náležite zohľadňujú v procese prípravy a prijímania predpisov OSN, na ktoré sa vzťahuje dohoda z roku 1958.

               3.PRÁVNY ZÁKLAD, SUBSIDIARITA A PROPORCIONALITA

               •Právny základ

               Právnym základom tohto návrhu je článok 114 v spojení s článkom 218 ods. 9 Zmluvy o fungovaní Európskej únie.

               •Subsidiarita

               Hlasovať za medzinárodné nástroje, akými sú návrhy predpisov OSN, zmeny predpisov OSN a návrhy globálnych technických predpisov, a začleniť ich do systému Únie v oblasti typového schvaľovania motorových vozidiel môže len Únia. Takto sa nielen zabráni fragmentácii vnútorného trhu, ale zabezpečia sa aj zhodné normy v oblasti životného prostredia a bezpečnosti v celej Únii. Ďalšou výhodou sú úspory z rozsahu: výrobky sa môžu vyrábať pre celý trh Únie a dokonca aj pre medzinárodný trh bez toho, aby ich bolo treba prispôsobiť na získanie vnútroštátneho typového schválenia v každom jednom členskom štáte.

               Tento návrh je preto v súlade so zásadou subsidiarity.

               •Proporcionalita

                  Toto rozhodnutie Rady oprávňuje Komisiu hlasovať v mene Únie a v súlade s článkom 5 ods. 1 rozhodnutia Rady 97/836/ES je primeraným nástrojom na stanovenie jednotnej pozície EÚ v EHK OSN, pokiaľ ide o hlasovanie o pracovných dokumentoch navrhnutých v programe zasadnutia WP.29. Tento návrh je preto v súlade so zásadou proporcionality, keďže neprekračuje rámec toho, čo je nevyhnutné na dosiahnutie cieľa, ktorým je zabezpečiť riadne fungovanie vnútorného trhu a zároveň vysokú úroveň bezpečnosti a ochrany verejnosti.

               •Výber nástroja

               V článku 218 ods. 9 ZFEÚ sa vyžaduje, aby sa pozícia, ktorá sa má prijať v mene Únie v rámci orgánu zriadeného medzinárodnou dohodou, určila rozhodnutím Rady.

               4.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

               Neuplatňuje sa.

               •Konzultácie so zainteresovanými stranami

               Neuplatňuje sa.

               •Získavanie a využívanie expertízy

               Externá expertíza nie je v prípade tohto návrhu relevantná. Preskúmal ho však technický výbor pre motorové vozidlá.

               •Posúdenie vplyvu

               Tento návrh nemôže byť predmetom posúdenia vplyvu, keďže nie je legislatívnej povahy a nie sú dostupné žiadne alternatívne možnosti politiky.

               •Regulačná vhodnosť a zjednodušenie

               Iniciatíva nemá negatívne dôsledky, pokiaľ ide o administratívnu záťaž, keďže odkazmi na zmeny pripojenými k megarozhodnutiu sa pre podniky vrátane MSP nezavedú žiadne nové povinnosti v oblasti podávania správ ani iné administratívne povinnosti. Cieľom je naopak administratívnu záťaž znížiť, keďže uplatňovanie celosvetovo harmonizovaných požiadaviek umožňuje výrobcom predkladať dokumentáciu o schválení systémov a komponentov nielen v EÚ, ale aj na vývozných trhoch krajín, ktoré sú zmluvnými stranami dohody z roku 1958, ale nie sú členmi EÚ.

               Návrh má veľmi pozitívny vplyv na konkurencieschopnosť automobilového priemyslu EÚ a medzinárodný obchod. Prijatie medzinárodne harmonizovaných predpisov o vozidlách obchodnými partnermi EÚ sa považuje za najlepší spôsob odstránenia necolných prekážok obchodu a otvorenia trhu alebo rozšírenia prístupu naň pre podniky z EÚ pôsobiace v automobilovom priemysle.

               •Základné práva

               Návrh nemá žiadne dôsledky z hľadiska ochrany základných práv.

               5.VPLYV NA ROZPOČET

               Táto iniciatíva nemá žiadny vplyv na rozpočet.

               6.ĎALŠIE PRVKY

               •Plány vykonávania, spôsob monitorovania, hodnotenia a podávania správ

               Neuplatňuje sa.

               •Vysvetľujúce dokumenty (v prípade smerníc)

               Nevzťahuje sa.

               •Podrobné vysvetlenie konkrétnych ustanovení návrhu

               V návrhu sa stanovuje pozícia Únie pri hlasovaní o:

               –návrhoch zmien predpisov OSN č. 0, 3, 4, 6, 7, 9, 10, 19, 23, 27, 38, 41, 48, 50, 51, 53, 55, 58, 62, 67, 69, 70, 73, 74, 77, 86, 87, 91, 92, 98, 104, 106, 107, 110, 112, 113, 116, 119, 122, 123 a 128;

               –návrh zmeny konsolidovanej rezolúcie R.E.5,

               –návrhy štyroch nových predpisov OSN a

               –návrhu zmeny prílohy 4 k dohode z roku 1958.

               –

               2019/0038 (NLE)

               Návrh

               ROZHODNUTIE RADY

               o pozícii, ktorá sa má prijať v mene Európskej únie v príslušných výboroch Európskej hospodárskej komisie Organizácie Spojených národov, pokiaľ ide o návrhy zmien predpisov OSN č. 0, 3, 4, 6, 7, 9, 10, 19, 23, 27, 38, 41, 48, 50, 51, 53, 55, 58, 62, 67, 69, 70, 73, 74, 77, 86, 87, 91, 92, 98, 104, 106, 107, 110, 112, 113, 116, 119, 122, 123 a 128, návrh zmeny konsolidovanej rezolúcie R.E.5, návrhy štyroch nových predpisov OSN a návrh zmeny prílohy 4 k dohode z roku 1958

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 114 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Rozhodnutím Rady 97/836/ES
                  1
                Únia pristúpila k Dohode Európskej hospodárskej komisie Organizácie Spojených národov („EHK OSN“), ktorá sa týka prijatia jednotných technických predpisov pre kolesové vozidlá, vybavenia a častí, ktoré môžu byť namontované a/alebo použité na kolesových vozidlách, a podmienok pre vzájomné uznávanie udelených schválení na základe týchto predpisov („revidovaná dohoda z roku 1958“). Revidovaná dohoda z roku 1958 nadobudla platnosť 24. marca 1998.

               (2)Rozhodnutím Rady 2000/125/ES
                  2
                Únia pristúpila k Dohode o zavedení globálnych technických nariadení pre kolesové vozidlá, vybavenie a časti, ktorými majú byť vybavené a/alebo použité na kolesové vozidlá („paralelná dohoda“). Paralelná dohoda nadobudla platnosť 15. februára 2000.

               (3)Podľa článku 1 revidovanej dohody z roku 1958 a článku 6 paralelnej dohody správny výbor revidovanej dohody z roku 1958 a výkonný výbor paralelnej dohody („príslušné výbory Európskej hospodárskej komisie Organizácie Spojených národov“) môžu prijať návrhy zmien predpisov OSN č. 0, 3, 4, 6, 7, 9, 10, 19, 23, 27, 38, 41, 48, 50, 51, 53, 55, 58, 62, 67, 69, 70, 73, 74, 77, 86, 87, 91, 92, 98, 104, 106, 107, 110, 112, 113, 116, 119, 122, 123 a 128, návrh zmeny konsolidovanej rezolúcie R.E.5, návrhy štyroch nových predpisov OSN a návrh zmeny prílohy 4 k dohode z roku 1958 („megarozhodnutie“).

               (4)Príslušné výbory Európskej hospodárskej komisie Organizácie Spojených národov na 177. zasadnutí Svetového fóra, ktoré sa bude konať od 11. do 15. marca 2019, majú prijať megarozhodnutie v súvislosti so správnymi opatreniami a jednotnými technickými predpismi pre schvaľovanie kolesových vozidiel, vybavenia a časti, ktoré môžu byť namontované a/alebo použité na kolesových vozidlách, a v súvislosti s globálnymi technickými predpismi pre ne.

               (5)Je vhodné stanoviť pozíciu, ktorá sa má prijať v mene Únie v príslušných výboroch Európskej hospodárskej komisie Organizácie Spojených národov, pokiaľ ide o prijatie týchto zmien prílohy 4 k dohode z roku 1958, predpisov OSN a konsolidovanej rezolúcie a uvedených nových predpisov OSN, keďže predpisy v kombinácii s konsolidovanou rezolúciou budú záväzné pre Úniu a môžu rozhodujúcim spôsobom ovplyvniť obsah práva Únie v oblasti typového schvaľovania vozidiel.

               (6)Smernicou Európskeho parlamentu a Rady 2007/46/ES
                  3
                sa systémy členských štátov v oblasti typového schvaľovania nahradili postupom Únie v oblasti typového schvaľovania, pričom sa zriadil harmonizovaný rámec zahŕňajúci správne ustanovenia a všeobecné technické požiadavky pre všetky nové vozidlá, systémy, komponenty a samostatné technické jednotky. Uvedenou smernicou sa predpisy prijaté na základe revidovanej dohody z roku 1958 („predpisy OSN“) začlenili do systému EÚ v oblasti typového schvaľovania buď v podobe požiadaviek na typové schvaľovanie alebo ako alternatíva k právnym predpisom Únie. Od prijatia smernice 2007/46/ES sa predpisy OSN čoraz viac začleňujú do právnych predpisov Únie.

               (7)Vzhľadom na skúsenosti a technický rozvoj treba zmeniť alebo doplniť požiadavky týkajúce sa určitých prvkov alebo charakteristík, na ktoré sa vzťahujú predpisy EHK OSN č. 0, 3, 4, 6, 7, 9, 10, 19, 23, 27, 38, 41, 48, 50, 51, 53, 62, 67, 69, 70, 73, 74, 77, 86, 87, 91, 92, 98, 104, 106, 107, 110, 112, 113, 116, 119, 122, 123 a 128, ako aj konsolidovaná rezolúcia (R.E.5). Okrem toho treba opraviť určité ustanovenia v predpisoch OSN č. 55, 58 a 107.

               (8)S cieľom objasniť a konsolidovať požiadavky týkajúce sa komponentov, ktoré sa aktuálne nachádzajú vo viacerých predpisoch OSN, treba prijať tri nové predpisy OSN o zariadeniach na svetelnú signalizáciu (LSD), o zariadeniach na osvetlenie vozovky (RID) a spätných odrazových zariadeniach (RRD). Bez toho, aby došlo k zmene platných podrobných technických požiadaviek, tieto nové predpisy OSN nahradia 20 predpisov OSN (č. 3, 4, 6, 7, 19, 23, 27, 38, 50, 69, 70, 77, 87, 91, 98, 104, 112, 113, 119 a 123), ktoré sa už nebudú uplatňovať pri nových typových schváleniach vozidiel. Rada už 6. novembra 2018 prijala rozhodnutie o pozícii, ktorá sa mala prijať v súvislosti so všetkými týmito 23 predpismi OSN, o ktorých sa malo hlasovať na zasadnutí príslušných výborov EHK OSN v novembri 2018 (na 176. zasadnutí Svetového fóra). Príslušné výbory však na uvedenom zasadnutí o týchto predpisoch nehlasovali,

               PRIJALA TOTO ROZHODNUTIE:

               Článok 1

               Pozícia, ktorá sa má v mene Únie prijať v správnom výbore revidovanej dohody z roku 1958 a vo výkonnom výbore paralelnej dohody počas 177. zasadnutia Svetového fóra, ktoré sa koná od 11. do 15. marca 2019, je hlasovať za návrhy uvedené v prílohe k tomuto rozhodnutiu.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Rozhodnutie Rady 97/836/ES z 27. novembra 1997 vzhľadom na pristúpenie Európskeho spoločenstva k Dohode Európskej hospodárskej Komisie Organizácie Spojených národov, ktorá sa týka prijatia jednotných technických predpisov pre kolesové vozidlá, vybavenia a častí, ktoré môžu byť namontované a/alebo použité na kolesových vozidlách, a podmienok pre vzájomné uznávanie udelených schválení na základe týchto predpisov (revidovaná dohoda z roku 1958) (Ú. v. ES L 346, 17.12.1997, s. 78).

                     (2)

                        Rozhodnutie Rady 2000/125/ES z 31. januára 2000, týkajúce sa uzavretia Dohody o zavedení globálnych technických nariadení pre kolesové vozidlá, vybavenie a časti, ktorými majú byť vybavené a/alebo použité na kolesové vozidlá („paralelná dohoda“) (Ú. v. ES L 35, 10.2.2000, s. 12).

                     (3)

                        Smernica Európskeho parlamentu a Rady 2007/46/ES z 5. septembra 2007, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá (Rámcová smernica) (Ú. v. EÚ L 263, 9.10.2007, s. 1).

    ---documentbreak---

               EURÓPSKA KOMISIA
            V Bruseli11. 2. 2019
            COM(2019) 80 final
            PRÍLOHA
            k
            návrhu rozhodnutia Rady
            o pozícii, ktorá sa má prijať v mene Európskej únie v príslušných výboroch Európskej hospodárskej komisie Organizácie Spojených národov, pokiaľ ide o návrhy zmien predpisov OSN č. 0, 3, 4, 6, 7, 9, 10, 19, 23, 27, 38, 41, 48, 50, 51, 53, 55, 58, 62, 67, 69, 70, 73, 74, 77, 86, 87, 91, 92, 98, 104, 106, 107, 110, 112, 113, 116, 119, 122, 123 a 128, návrh zmeny konsolidovanej rezolúcie R.E.5, návrhy štyroch nových predpisov OSN a návrh zmeny prílohy 4 k dohode z roku 1958

               PRÍLOHA

                        Predpis č.

                        Názov bodu programu rokovania

                        Referenčné číslo dokumentu
                           1

                        0

                        Návrh série zmien 01 predpisu OSN č. 0 (jednotné ustanovenia na účely medzinárodného typového schvaľovania celých vozidiel)

                        ECE/TRANS/WP.29/2018/82

                        3

                        Návrh série zmien 03 predpisu OSN č. 3 (spätné odrazové zariadenia)

                        ECE/TRANS/WP.29/2018/91/Rev.1

                        4

                        Návrh série zmien 01 predpisu OSN č. 4 (zariadenia na osvetlenie zadných registračných tabuliek)

                        ECE/TRANS/WP.29/2018/92/Rev.1

                        6

                        Návrh série zmien 02 predpisu OSN č. 6 (smerové svietidlá)

                        ECE/TRANS/WP.29/2018/93/Rev.1

                        7

                        Návrh série zmien 03 predpisu OSN č. 7 (obrysové, brzdové a doplnkové svietidlá)

                        ECE/TRANS/WP.29/2018/94/Rev.1

                        9

                        Návrh série zmien 08 predpisu OSN č. 9 (hlučnosť trojkolesových vozidiel)

                        ECE/TRANS/WP.29/2019/6

                        10

                        Návrh novej série zmien 06 predpisu č. 10 (elektromagnetická kompatibilita)

                        ECE/TRANS/WP.29/2019/20

                        19

                        Návrh série zmien 05 predpisu OSN č. 19 (predné hmlové svietidlá)

                        ECE/TRANS/WP.29/2018/95/Rev.1

                        23

                        Návrh série zmien 01 predpisu OSN č. 23 (spätné svietidlá)

                        ECE/TRANS/WP.29/2018/96/Rev.1

                        27

                        Návrh série zmien 05 predpisu OSN č. 27 (výstražné trojuholníky)

                        ECE/TRANS/WP.29/2018/97/Rev.1

                        38

                        Návrh série zmien 01 predpisu OSN č. 38 (zadné hmlové svietidlá)

                        ECE/TRANS/WP.29/2018/98/Rev.1

                        41

                        Návrh dodatku 7 k sérii zmien 04 predpisu OSN č. 41
                        (emisie hluku motocyklov)

                        ECE/TRANS/WP.29/2019/3

                        48

                        Návrh dodatku 12 k sérii zmien 06 predpisu OSN č. 48 (montáž zariadení na osvetlenie a svetelnú signalizáciu)

                        ECE/TRANS/WP.29/2018/99/Rev.2

                        48

                        Návrh dodatku 13 k sérii zmien 05 predpisu OSN č. 48 (montáž zariadení na osvetlenie a svetelnú signalizáciu)

                        ECE/TRANS/WP.29/2018/100/Rev.1

                        48

                        Návrh dodatku 18 k sérii zmien 04 predpisu OSN č. 48 (montáž zariadení na osvetlenie a svetelnú signalizáciu)

                        ECE/TRANS/WP.29/2018/101

                        48

                        Návrh dodatku 6 k sérii zmien 03 predpisu OSN č. 48 (montáž zariadení na osvetlenie a svetelnú signalizáciu)

                        ECE/TRANS/WP.29/2018/102

                        50

                        Návrh série zmien 01 predpisu OSN č. 50 (obrysové, brzdové, smerové svietidlá pre mopedy a motocykle)

                        ECE/TRANS/WP.29/2018/103/Rev.1

                        51

                        Návrh dodatku 5 k sérii zmien 03 predpisu OSN č. 51
                        (hlučnosť vozidiel kategórie M a N)

                        ECE/TRANS/WP.29/2019/4/Rev.1

                        53

                        Návrh dodatku 2 k sérii zmien 02 predpisu OSN č. 53 (montáž zariadení na osvetlenie a svetelnú signalizáciu pre vozidlá kategórie L3)

                        ECE/TRANS/WP.29/2018/86/Rev.1

                        53

                        Návrh dodatku 20 k sérii zmien 01 predpisu OSN č. 53 (montáž zariadení na osvetlenie a svetelnú signalizáciu pre vozidlá kategórie L3)

                        ECE/TRANS/WP.29/2018/87/Rev.2

                        53

                        Návrh dodatku 2 k sérii zmien 02 predpisu OSN č. 53 (montáž zariadení na osvetlenie a svetelnú signalizáciu pre vozidlá kategórie L3)

                        ECE/TRANS/WP.29/2018/104/Rev.1

                        53

                        Návrh dodatku 20 k sérii zmien 01 predpisu OSN č. 53 (montáž zariadení na osvetlenie a svetelnú signalizáciu pre vozidlá kategórie L3)

                        ECE/TRANS/WP.29/2018/105

                        53

                        Návrh dodatku 3 k sérii zmien 02 predpisu OSN č. 53 (montáž zariadení na osvetlenie a svetelnú signalizáciu pre vozidlá kategórie L3)

                        ECE/TRANS/WP.29/2019/17

                        53

                        Návrh dodatku 21 k sérii zmien 01 predpisu OSN č. 53 (montáž zariadení na osvetlenie a svetelnú signalizáciu pre vozidlá kategórie L3)

                        ECE/TRANS/WP.29/2019/18

                        55

                        Návrh korigenda 1 k revízii 2 predpisu OSN č. 55 (mechanické spojovacie zariadenia)

                        ECE/TRANS/WP.29/2019/21

                        58

                        Návrh korigenda 1 k revízii 3 predpisu OSN č. 58 (zadná ochrana proti podbehnutiu)

                        ECE/TRANS/WP.29/2019/22

                        62

                        Návrh dodatku 3 k predpisu OSN č. 62 (zariadenia proti krádeži pre mopedy/motocykle)

                        ECE/TRANS/WP.29/2019/8

                        67

                        Návrh dodatku 16 k sérii zmien 01 predpisu OSN č. 67 (vozidlá poháňané skvapalneným ropným plynom)

                        ECE/TRANS/WP.29/2019/9

                        67

                        Návrh dodatku 1 k sérii zmien 02 predpisu OSN č. 67 (vozidlá poháňané skvapalneným ropným plynom)

                        ECE/TRANS/WP.29/2019/10

                        69

                        Návrh série zmien 02 predpisu OSN č. 69 (zadné označovacie tabuľky pre pomalé vozidlá)

                        ECE/TRANS/WP.29/2018/106/Rev.1

                        70

                        Návrh série zmien 02 predpisu OSN č. 70 (zadné označovacie tabuľky pre ťažké a dlhé vozidlá)

                        ECE/TRANS/WP.29/2018/107/Rev.1

                        73

                        Návrh dodatku 2 k sérii zmien 01 predpisu OSN č. 73
                        (bočné ochranné zariadenia)

                        ECE/TRANS/WP.29/2019/11

                        74

                        Návrh dodatku 11 k sérii zmien 01 predpisu OSN č. 74 (montáž zariadení na osvetlenie a svetelnú signalizáciu pre mopedy)

                        ECE/TRANS/WP.29/2018/108/Rev.2

                        77

                        Návrh série zmien 01 predpisu OSN č. 77 (parkovacie svietidlá)

                        ECE/TRANS/WP.29/2018/109/Rev.1

                        86

                        Návrh dodatku 1 k sérii zmien 01 predpisu OSN č. 86 (montáž zariadení na osvetlenie a svetelnú signalizáciu pre poľnohospodárske vozidlá)

                        ECE/TRANS/WP.29/2018/110/Rev.1

                        86

                        Návrh dodatku 7 k pôvodnej verzii predpisu OSN č. 86 (montáž zariadení na osvetlenie a svetelnú signalizáciu pre poľnohospodárske vozidlá)

                        ECE/TRANS/WP.29/2018/111

                        87

                        Návrh série zmien 01 predpisu OSN č. 87 (denné svietidlá)

                        ECE/TRANS/WP.29/2018/112/Rev.1

                        91

                        Návrh série zmien 01 predpisu OSN č. 91 (bočné obrysové svietidlá)

                        ECE/TRANS/WP.29/2018/113/Rev.1

                        92

                        Návrh série zmien 02 k predpisu OSN č. 92 (náhradné systémy tlmenia výfuku pre motocykle)

                        ECE/TRANS/WP.29/2019/7

                        98

                        Návrh série zmien 02 predpisu OSN č. 98 (svetlomety vybavené zdrojmi svetla s plynovými výbojkami)

                        ECE/TRANS/WP.29/2018/114/Rev.1

                        104

                        Návrh série zmien 01 predpisu OSN č. 104 (odrazové označenia)

                        ECE/TRANS/WP.29/2018/115/Rev.1

                        106

                        Návrh dodatku 17 k pôvodnej sérii zmien predpisu OSN č. 106
                        (pneumatiky pre poľnohospodárske vozidlá a ich prípojné vozidlá)

                        ECE/TRANS/WP.29/2019/5

                        107

                        Návrh dodatku 1 k sérii zmien 08 predpisu OSN č. 107
                        (vozidlá kategórie M2 a M3)

                        ECE/TRANS/WP.29/2019/12

                        107

                        Návrh korigenda 2 revízie 4 predpisu č. 107 (vozidlá kategórie M2 a M3)

                        ECE/TRANS/WP.29/2019/23

                        107

                        Návrh korigenda 2 revízie 5 predpisu č. 107 (vozidlá kategórie M2 a M3)

                        ECE/TRANS/WP.29/2019/24

                        107

                        Návrh korigenda 3 revízie 6 predpisu č. 107 (vozidlá kategórie M2 a M3)

                        ECE/TRANS/WP.29/2019/25

                        107

                        Návrh korigenda 2 revízie 7 predpisu č. 107 (vozidlá kategórie M2 a M3)

                        ECE/TRANS/WP.29/2019/26

                        107

                        Návrh korigenda 1 revízie 8 predpisu č. 107 (vozidlá kategórie M2 a M3)

                        ECE/TRANS/WP.29/2019/27

                        110

                        Návrh dodatku 2 k sérii zmien 03 predpisu OSN č. 110 (vozidlá s pohonom na CNG a LNG)

                        ECE/TRANS/WP.29/2019/13

                        110

                        Návrh série zmien 04 predpisu OSN č. 110 (vozidlá s pohonom na CNG a LNG)

                        ECE/TRANS/WP.29/2019/16

                        112

                        Návrh série zmien 02 predpisu OSN č. 112 (svetlomety vyžarujúce asymetrické stretávacie svetlo)

                        ECE/TRANS/WP.29/2018/116/Rev.1

                        113

                        Návrh série zmien 03 predpisu OSN č. 113 (svetlomety vyžarujúce symetrické stretávacie svetlo)

                        ECE/TRANS/WP.29/2018/117/Rev.1

                        116

                        Návrh dodatku 6 k predpisu OSN č.
                        116 (systémy zabezpečenia proti krádeži a poplachové systémy)

                        ECE/TRANS/WP.29/2019/14

                        119

                        Návrh série zmien 02 predpisu OSN č. 119 (uhlové svietidlá)

                        ECE/TRANS/WP.29/2018/118/Rev.1

                        122

                        Návrh dodatku 5 k predpisu OSN č. 122 (vykurovacie systémy)

                        ECE/TRANS/WP.29/2019/15

                        123

                        Návrh série zmien 02 predpisu OSN č. 123 [adaptívne predné osvetľovacie systémy (AFS)]

                        ECE/TRANS/WP.29/2018/119/Rev.1

                        128

                        Návrh dodatku 9 k pôvodnej verzii predpisu OSN č. 128 [zdroje svetla využívajúce svetelné diódy (LED)]

                        ECE/TRANS/WP.29/2019/19

                        Nový predpis OSN

                        Návrh nového predpisu OSN o jednotných ustanoveniach pre typové schvaľovanie motorových vozidiel, pokiaľ ide o informačný systém na detekciu bicyklov v mŕtvom uhle

                        ECE/TRANS/WP.29/2019/28

                        Nový predpis OSN

                        Návrh nového predpisu OSN o zariadeniach na svetelnú signalizáciu (LSD)

                        ECE/TRANS/WP.29/2018/157

                        Nový predpis OSN

                        Návrh nového predpisu OSN o zariadeniach na osvetľovanie vozovky (RID)

                        ECE/TRANS/WP.29/2018/158/Rev.1

                        Nový predpis OSN

                        Návrh nového predpisu OSN o spätných odrazových zariadeniach (RRD)

                        ECE/TRANS/WP.29/2018/159/Rev.1

                        Konsolidovaná rezolúcia č.

                        Názov bodu programu rokovania

                        Referenčné číslo dokumentu

                        R.E.5

                        Návrh zmeny 3 Konsolidovanej rezolúcie o spoločnej špecifikácii kategórií zdrojov svetla (R.E.5)

                        ECE/TRANS/WP.29/2019/29

                        Revidovaná dohoda z roku 1958

                        Názov bodu programu rokovania

                        Referenčné číslo dokumentu

                        Príloha 4

                        Návrh zmeny prílohy 4 k dohode z roku 1958

                        ECE/TRANS/WP.29/2018/165

                     (1)

                        Všetky dokumenty uvedené v tabuľke sú dostupné na tejto internetovej stránke:
                  http://www.unece.org/trans/main/wp29/wp29wgs/wp29gen/gen2018.html


               EURÓPSKA KOMISIA
            V Bruseli28. 2. 2019
            COM(2019) 107 final
            2019/0057(NLE)
            Návrh
            ROZHODNUTIE RADY
            o podpísaní, v mene Únie, Dohody medzi Európskou úniou a Bosnou a Hercegovinou týkajúcej sa činností vykonávaných Európskou agentúrou pre pohraničnú a pobrežnú stráž v Bosne a Hercegovine

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

               V článku 54 ods. 3 nariadenia Európskeho parlamentu a Rady (EÚ) 2016/1624 zo 14. septembra 2016 o európskej pohraničnej a pobrežnej stráži
                  1
                sa stanovuje, že Európska agentúra pre pohraničnú a pobrežnú stráž môže koordinovať operačnú spoluprácu medzi členskými štátmi a tretími krajinami v oblasti riadenia vonkajších hraníc. V tejto súvislosti môže vykonávať činnosti na vonkajších hraniciach s účasťou jedného alebo viacerých členských štátov a tretej krajiny susediacej aspoň s jedným z týchto členských štátov so súhlasom tejto susediacej krajiny, a to aj na území tejto tretej krajiny.

               V článku 54 ods. 4 nariadenia (EÚ) 2016/1624 sa stanovuje, že ak sa plánuje nasadenie tímov európskej pohraničnej a pobrežnej stráže v tretej krajine pri činnostiach, pri ktorých budú mať členovia tímov výkonné právomoci, alebo ak si to vyžiadajú iné činnosti v tretích krajinách, Únia uzatvorí s dotknutou treťou krajinou dohodu o štatúte. Dohoda o štatúte zahŕňa všetky aspekty potrebné na vykonávanie činností. Stanoví sa v nej najmä rozsah operácie, občianskoprávna a trestná zodpovednosť a úlohy a právomoci členov tímov. Dohodou o štatúte sa zabezpečí úplné dodržiavanie základných práv počas týchto operácií.

               Na základe smerníc na rokovania, ktoré prijala Rada, Európska komisia rokovala s Bosnou a Hercegovinou o dohode týkajúcej sa činností vykonávaných Európskou agentúrou pre pohraničnú a pobrežnú stráž v Bosne a Hercegovine (ďalej len „dohoda o štatúte“) so zámerom vytvoriť právny rámec, ktorý umožní v prípade, že bude potrebná rýchla reakcia, okamžite konať prostredníctvom vytvorenia operačných plánov. Hoci sú migračné toky v regióne podstatne nižšie ako v rokoch 2015 a 2016, siete organizovanej trestnej činnosti rýchlo prispôsobujú svoje trasy a metódy obchodovania s neregulárnymi migrantmi akýmkoľvek novým okolnostiam. Bosna a Hercegovina čelí od začiatku roku 2018 zvýšeným migračným tokom. Po uzavretí dohody o štatúte budú zodpovedné orgány Bosny a Hercegoviny a členské štáty EÚ koordinované Európskou agentúrou pre pohraničnú a pobrežnú stráž oveľa lepšie pripravené rýchlo reagovať na takýto vývoj.

               Pripojený návrh rozhodnutia Rady predstavuje právny nástroj na podpísanie dohody o štatúte medzi Európskou úniou a Bosnou a Hercegovinou.

               Komisia získala 16. októbra 2017 povolenie Rady na začatie rokovaní s Bosnou a Hercegovinou o dohode o štatúte, ktorá sa týka činností vykonávaných Európskou agentúrou pre pohraničnú a pobrežnú stráž v Bosne a Hercegovine.

               Rokovania o dohode o štatúte sa začali 9. júla 2018 a druhé kolo sa konalo 10. októbra 2018. Dohodu o štatúte parafovali vedúci rokovacích tímov.

               Komisia sa domnieva, že ciele stanovené Radou v jej smerniciach na rokovania boli dosiahnuté a dohoda o štatúte je pre Úniu prijateľná.

               Členské štáty boli informované a uskutočnili sa s nimi konzultácie v príslušnej pracovnej skupine Rady.

               •Súlad s existujúcimi ustanoveniami v tejto oblasti politiky

               V súčasnosti má uzavreté dvojstranné dohody s Bosnou a Hercegovinou štrnásť členských štátov: tieto dohody zahŕňajú sériu spoločných opatrení, ako sú hraničné kontroly, dozor, hliadkovanie, návrat atď. Takisto je už v platnosti dohoda o pracovných podmienkach medzi Ministerstvom bezpečnosti Bosny a Hercegoviny a Európskou agentúrou pre pohraničnú a pobrežnú stráž, ktorá zahŕňa najmä pravidelnú účasť zástupcov hraničnej polície ministerstva bezpečnosti na spoločných operáciách koordinovaných Európskou agentúrou pre pohraničnú a pobrežnú stráž v úlohe pozorovateľov na území členských štátov po dohode s hostiteľským členským štátom.

               •Súlad s ostatnými politikami Únie

               Európska migračná agenda
                  2
                je založená na štyroch pilieroch. Jedným z nich je riadenie hraníc: to zahŕňa lepšie riadenie vonkajších hraníc EÚ, najmä prostredníctvom solidarity s tými členskými štátmi, ktoré sa nachádzajú na vonkajších hraniciach, ako aj zefektívnenie prekračovania hraníc. Posilnená kontrola hraníc Bosny a Hercegoviny bude mať pozitívny vplyv aj na vonkajšie hranice EÚ, najmä na vonkajšie hranice Chorvátska, a na hranice Bosny a Hercegoviny. Ďalšie posilnenie bezpečnosti na vonkajších hraniciach je tiež v súlade s Európskym programom v oblasti bezpečnosti
                  3
               .

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

               Právnym základom tohto návrhu rozhodnutia Rady je článok 77 ods. 2 písm. b) a d) a článok 79 ods. 2 písm. c) ZFEÚ v spojení s článkom 218 ods. 5 ZFEÚ.

               Uzavretie dohody o štatúte Európskou úniou sa výslovne stanovuje v článku 54 ods. 4 nariadenia (EÚ) 2016/1624, v ktorom sa uvádza, že ak sa plánuje nasadenie tímov európskej pohraničnej a pobrežnej stráže v tretej krajine pri činnostiach, pri ktorých budú mať členovia tímov výkonné právomoci, alebo ak si to vyžiadajú iné činnosti v tretích krajinách, Únia uzatvorí s dotknutou treťou krajinou dohodu o štatúte.

               Podľa článku 3 ods. 2 ZFEÚ má Únia okrem iného výlučnú právomoc uzavrieť medzinárodnú dohodu, ak je jej uzavretie stanovené v legislatívnom akte Únie. V článku 54 ods. 4 nariadenia (EÚ) 2016/1624 sa stanovuje uzatvorenie dohody o štatúte medzi Európskou úniou a dotknutou treťou krajinou. Pripojená dohoda s Bosnou a Hercegovinou preto patrí do výlučnej právomoci Európskej únie.

               •Subsidiarita (v prípade inej ako výlučnej právomoci)

                  Neuplatňuje sa.

               •Proporcionalita

               Keďže siete organizovaného zločinu rýchlo prispôsobujú svoje trasy a metódy obchodovania s neregulárnymi migrantmi, je na účely zlepšenia kontrol na hraniciach Bosny a Hercegoviny potrebné zapojenie EÚ. Uzavretie dohody o štatúte je nevyhnutné na to, aby mohli zodpovedné orgány Bosny a Hercegoviny a členských štátov EÚ koordinované Európskou agentúrou pre pohraničnú a pobrežnú stráž rýchlo reagovať na takýto možný vývoj. V prípade náhleho prílevu neregulárnych migrantov dohoda umožní Európskej agentúre pre pohraničnú a pobrežnú stáž nasadiť v Bosne a Hercegovine tímy európskej pohraničnej a pobrežnej stráže.

               •Výber nástroja

                  Tento návrh je v súlade s článkom 218 ods. 5 ZFEÚ, v ktorom sa stanovuje, že rozhodnutia o medzinárodných dohodách prijíma Rada. Neexistuje žiadny iný právny nástroj, ktorý by sa mohol použiť na dosiahnutie cieľa uvedeného v tomto návrhu.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

                  Neuplatňuje sa.

               •Konzultácie so zainteresovanými stranami

                  Neuplatňuje sa.

               •Získavanie a využívanie expertízy

                  Neuplatňuje sa.

               •Posúdenie vplyvu

                  Rokovania o dohode o štatúte si nevyžadovali posúdenie vplyvu.

               •Regulačná vhodnosť a zjednodušenie

               Keďže pôjde o novú dohodu, nebolo možné vykonať žiadne hodnotenie ani kontrolu vhodnosti existujúcich nástrojov.

               •Základné práva

                  Dohoda o štatúte obsahuje ustanovenia, ktorými sa zabezpečuje ochrana základných práv osôb, na ktoré vplýva aktivita členov tímu zapojeného do činnosti koordinovanej Európskou agentúrou pre pohraničnú a pobrežnú stráž.

                  Ustanovenia o základných právach sú ďalej vysvetlené v bode 5 „Ďalšie prvky“.

               4.VPLYV NA ROZPOČET

               Dohoda o štatúte sama osebe nemá finančné dôsledky. Náklady uhrádzané z rozpočtu Európskej agentúry pre pohraničnú a pobrežnú stráž budú spojené so skutočným nasadením tímov európskej pohraničnej a pobrežnej stráže na základe operačného plánu a príslušnej dohody o grante.

               5.ĎALŠIE PRVKY

               •Plány vykonávania a spôsob monitorovania, hodnotenia a podávania správ

               Komisia zabezpečí riadne monitorovanie vykonávania dohody o štatúte.

               Bosna a Hercegovina a Európska agentúra pre pohraničnú a pobrežnú stráž spoločne zhodnotia každú spoločnú operáciu alebo rýchly pohraničný zásah.

               Európska agentúra pre pohraničnú a pobrežnú stráž, Bosna a Hercegovina a členské štáty participujúce na konkrétnej činnosti vypracujú na konci výkonu každej činnosti najmä správu o uplatňovaní ustanovení dohody, do ktorej zahrnú informácie o spracovávaní osobných údajov.

               •Vysvetľujúce dokumenty (v prípade smerníc)

                  Neuplatňuje sa.

               •Podrobné vysvetlenie konkrétnych ustanovení návrhu

               Rozsah pôsobnosti dohody

               Európska agentúra pre pohraničnú a pobrežnú stráž bude na základe tejto dohody schopná nasadiť v Bosne a Hercegovine tímy európskej pohraničnej a pobrežnej stráže s výkonnými právomocami na účely vykonávania spoločných operácií a rýchlych pohraničných zásahov. Hoci táto dohoda nerozširuje rozsah pôsobnosti Dohody medzi Európskym spoločenstvom a Bosnou a Hercegovinou o readmisii osôb bez povolenia na pobyt (ďalej len „readmisná dohoda medzi ES a Bosnou a Hercegovinou“)
                  4
               , tímy Európskej agentúry pre pohraničnú a pobrežnú stráž môžu v rámci konkrétnej návratovej operácie pomáhať Bosne a Hercegovine pri identifikácii osôb, ktoré sa majú prijať späť do Bosny a Hercegoviny, v súlade s readmisnou dohodou medzi ES a Bosnou a Hercegovinou.

               Tímy európskej pohraničnej a pobrežnej stráže možno nasadiť na území Bosny a Hercegoviny len v regiónoch, ktoré susedia s vonkajšími hranicami EÚ, a členovia tímu majú výkonné právomoci v tých oblastiach Bosny a Hercegoviny, ktoré sú stanovené v operačnom pláne.

               Operačný plán

               Pred každou spoločnou operáciou alebo rýchlym pohraničným zásahom musí byť odsúhlasený operačný plán medzi agentúrou a Bosnou a Hercegovinou. Tento operačný plán musí zároveň odsúhlasiť členský štát alebo členské štáty hraničiace s operačnou oblasťou.

               V pláne sa podrobne stanovujú organizačné a procesné aspekty spoločnej operácie alebo rýchleho pohraničného zásahu vrátane opisu a posúdenia situácie, operačného zámeru a cieľov, typu technického vybavenia, ktoré sa má použiť, plánu vykonávania, spolupráce s tretími krajinami, inými agentúrami Únie a orgánmi alebo medzinárodnými organizáciami, ustanovení v oblasti základných práv vrátane ochrany osobných údajov, koordinačnej, veliacej, kontrolnej, komunikačnej štruktúry a štruktúry podávania správ, systémov organizácie a logistiky, hodnotenia a finančných aspektov spoločnej operácie alebo rýchleho pohraničného zásahu.

               Úlohy a právomoci členov tímov

               Spravidla sú tímy oprávnené plniť úlohy a vykonávať výkonné právomoci potrebné na kontrolu hraníc a návratové operácie. Tímy musia dodržiavať právne predpisy Bosny a Hercegoviny.

               Tímy pôsobia len na území Bosny a Hercegoviny podľa pokynov a v prítomnosti príslušníkov pohraničnej stráže Čiernej Hory alebo iných príslušníkov polície Bosny a Hercegoviny.

               Ak je to vhodné, členovia tímu nosia svoje vlastné uniformy a majú na nich viditeľné osobné identifikačné údaje, pričom na rukáve majú modrú pásku so znakmi Európskej únie a agentúry. Majú pri sebe aj akreditačný doklad na účely jasnej identifikácie vnútroštátnymi orgánmi Bosny a Hercegoviny.

               Členovia tímu môžu mať služobné zbrane, strelivo a výstroj povolené v súlade s vnútroštátnym právom ich vlastného štátu a právom Bosny a Hercegoviny. Hraničná polícia Bosny a Hercegoviny vopred informuje agentúru o povolených služobných zbraniach, strelive a výstroji a o podmienkach ich použitia. Agentúra vopred predloží hraničnej polícii Bosny a Hercegoviny zoznam služobných zbraní členov tímu (typ a sériové číslo zbraní a typ a množstvo streliva).

               Členovia tímu sú oprávnení používať silu vrátane služobných zbraní, streliva a výstroja so súhlasom ich vlastného štátu a hraničnej polície Bosny a Hercegoviny za prítomnosti príslušníkov pohraničnej stráže Bosny a Hercegoviny alebo iných príslušných zložiek Bosny a Hercegoviny a v súlade s právnymi predpismi Bosny a Hercegoviny. Hraničná polícia Bosny a Hercegoviny môže členom tímu povoliť používanie sily aj v jej neprítomnosti.

               Bosna a Hercegovina môže členom tímu na ich požiadanie poskytnúť príslušné informácie obsiahnuté vo vnútroštátnych databázach, ak sú tieto informácie potrebné na plnenie operačných cieľov.

               Výsady a imunity členov tímu

               Členovia tímu požívajú imunitu voči trestnej právomoci Bosny a Hercegoviny v súvislosti s akýmkoľvek konaním, ktorého sa dopustili v rámci plnenia služobných funkcií („v službe“), zatiaľ čo v súvislosti s konaním „mimo služby“ túto imunitu nemajú.

               V operačnom pláne sa podrobne stanovujú činnosti, na ktoré sa vzťahuje imunita voči trestnej právomoci Bosny a Hercegoviny.

               V prípade obvinenia člena tímu zo spáchania trestného činu výkonný riaditeľ agentúry príslušným súdnym orgánom Bosny a Hercegoviny pred začatím konania pred súdom promptne potvrdí, či sa člen tímu daného konania dopustil v rámci plnenia služobných funkcií alebo nie. Výkonný riaditeľ agentúry prijme svoje rozhodnutie po dôkladnom posúdení všetkých tvrdení príslušného orgánu členského štátu, ktorý daného príslušníka pohraničnej stráže alebo iného príslušného pracovníka nasadil, ako aj všetkých tvrdení príslušných orgánov Bosny a Hercegoviny.

               Výsady priznané členom tímu a imunita členov tímu voči trestnej právomoci Bosny a Hercegoviny ich nevynímajú zo súdnej právomoci domovského členského štátu.

               Podobný režim sa uplatňuje na občianskoprávnu a správnu zodpovednosť členov tímu.

               Členovia tímu môžu byť zbavení imunity voči súdnej právomoci Bosny a Hercegoviny členským štátom, ktorý dotknutého príslušníka pohraničnej stráže alebo iného príslušného pracovníka nasadil. Takéto pozbavenie imunity musí byť vždy výslovne vyjadrené.

               V dohode sa stanovuje mechanizmus na náhradu škôd. Mechanizmus náhrady škôd sa zakladá na článku 42 nariadenia (EÚ) 2016/1624 o európskej pohraničnej a pobrežnej stráži. Ak škodu spôsobil člen tímu, ktorý je „v službe“, zodpovedá za ňu Bosna a Hercegovina. Ak škodu spôsobil člen tímu z participujúceho členského štátu, ktorý je „v službe“, a to hrubou nedbanlivosťou alebo úmyselným konaním, alebo ak bol čin spáchaný „mimo služby“, Bosna a Hercegovina môže požiadať prostredníctvom výkonného riaditeľa agentúry o to, aby náhradu škody uhradil dotknutý participujúci členský štát. Ak škodu spôsobil pracovník agentúry, môže Bosna a Hercegovina  požadovať, aby náhradu škody uhradila agentúra.

               Proti členom tímu nemožno prijať žiadne exekučné opatrenia okrem prípadu, keď sa proti nim začne trestné alebo občianskoprávne konanie, ktoré nesúvisí s ich služobnými funkciami.

               Majetok členov tímu potrebný na plnenie ich služobných funkcií nemožno zaistiť. V občianskoprávnych konaniach členovia tímu nepodliehajú žiadnym obmedzeniam osobnej slobody ani iným obmedzujúcim opatreniam.

               Na členov tímu sa v súvislosti so službami, ktoré poskytujú agentúre, nevzťahujú predpisy o sociálnom zabezpečení, ktoré môžu platiť v Bosne a Hercegovine. Zároveň sú oslobodení od akejkoľvek formy zdanenia v Bosne a Hercegovine, pokiaľ ide o mzdy a požitky, ktoré im vypláca agentúra alebo ich členské štáty, ako aj o akýkoľvek príjem, ktorý dostanú mimo Bosny a Hercegoviny.

               Orgány Bosny a Hercegoviny povolia vstup a výstup tovaru na osobné použitie členov tímu a v súvislosti s takýmto tovarom udelia výnimku z uplatňovania všetkých ciel, daní a iných poplatkov (okrem poplatkov za skladovanie, dopravu a podobné služby).

               Osobná batožina členov tímu podlieha kontrole iba v prípadoch odôvodnených podozrení, že obsahuje tovar, ktorý nie je určený na osobnú potrebu členov tímu alebo tovar, ktorého dovoz alebo vývoz zakazuje zákon alebo podlieha predpisom Bosny a Hercegoviny o karanténe. Kontrola takejto osobnej batožiny sa vykonáva len v prítomnosti dotknutého člena či dotknutých členov tímu alebo povereného zástupcu agentúry.

               Na dokumenty, korešpondenciu a majetok členov tímu sa vzťahuje nedotknuteľnosť s výnimkou exekučných opatrení.

               Príslušné orgány Bosny a Hercegoviny môžu od členov tímu, ktorí sú v postavení svedkov, požadovať, aby poskytli svedeckú výpoveď, a to pri plnom rešpektovaní ustanovení o imunite voči trestnej, občianskej a správnej právomoci.

               Akreditačný doklad

               Agentúra v spolupráci s Bosnou a Hercegovinou vydáva členom tímu akreditačný doklad na účely ich identifikácie pri kontakte s orgánmi Bosny a Hercegoviny ako dôkaz o tom, že jeho držiteľ má právo plniť úlohy a vykonávať právomoci pridelené na základe tejto dohody a operačného plánu. Akreditačný doklad v spojení s platným cestovným dokladom umožňuje členovi tímu vstup Bosny a Hercegoviny bez toho, aby potreboval víza alebo vopred vydané povolenie; na konci výkonu činnosti bude vrátený agentúre.

               Základné práva

               Členovia tímu pri plnení svojich úloh a vykonávaní svojich právomocí plne rešpektujú základné práva a slobody, a to aj pokiaľ ide o prístup ku konaniam o azyle, ľudskú dôstojnosť a zákaz mučenia a neľudského alebo ponižujúceho zaobchádzania, právo na slobodu, zásadu zákazu vyhostenia alebo vrátenia (zásada non-refoulement) a zákaz hromadného vyhostenia, práva dieťaťa a právo na rešpektovanie súkromného a rodinného života. Nesmú svojvoľne diskriminovať osoby z akýchkoľvek dôvodov, napríklad z dôvodu pohlavia, rasy či etnického pôvodu, vierovyznania či presvedčenia, zdravotného postihnutia, veku alebo sexuálnej orientácie. Akékoľvek opatrenia zasahujúce do týchto základných práv a slobôd musia byť primerané cieľom, ktoré takéto opatrenia sledujú, a rešpektovať podstatu týchto základných práv a slobôd.

               Každá zmluvná strana musí mať zavedený mechanizmus na podávanie sťažností na riešenie údajných porušení základných práv, ktorých sa dopustili jej pracovníci. Agentúra zriadila mechanizmus na podávanie sťažností uvedený v článku 72 nariadenia (EÚ) 2016/1624 o európskej pohraničnej a pobrežnej stráži, a teda spĺňa túto povinnosť. Ak sa orgány Bosny a Hercegoviny nerozhodnú vytvoriť konkrétny mechanizmus, ktorého úlohou by bolo riešiť podané sťažnosti týkajúce sa tejto dohody, tieto sťažnosti by mohol riešiť ombudsman Bosny a Hercegoviny (Inštitúcia ombudsmana pre ľudské práva v Bosne a Hercegovine).

               Spracovávanie osobných údajov

               Osobné údaje spracovávajú členovia tímu, ak je to nevyhnutné, a to v primeranom rozsahu v súlade s pravidlami vzťahujúcimi sa na agentúru a na členské štáty EÚ. Spracúvanie osobných údajov Bosnou a Hercegovinou podlieha jej vnútroštátnym právnym predpisom.

               Agentúra, participujúce členské štáty a orgány Bosny a Hercegoviny na konci výkonu každej činnosti vypracujú spoločnú správu o spracovávaní osobných údajov členmi tímu. Táto správa sa zašle pracovníkovi agentúry pre základné práva a úradníkovi pre ochranu údajov, ako aj príslušným orgánom Bosny a Hercegoviny. Pracovník agentúry pre základné práva a úradník pre ochranu údajov predložia správu výkonnému riaditeľovi agentúry.

               Pozastavenie a ukončenie činnosti

               Agentúra aj hraničná polícia Bosny a Hercegoviny môžu pozastaviť alebo ukončiť vykonávanie činnosti, ak sa domnievajú, že druhá strana nedodržiava ustanovenia dohody alebo operačného plánu.

               Spory a výklad

               Všetky otázky, ktoré vzniknú v súvislosti s uplatňovaním tejto dohody, preskúmajú spoločne zástupcovia hraničnej polície Bosny a Hercegoviny a zástupcovia agentúry, ktorí konzultujú s členským štátom alebo členskými štátmi, ktoré susedia s Bosnou a Hercegovinou.

               Ak nedôjde k urovnaniu, spory týkajúce sa výkladu alebo uplatňovania tejto dohody sa riešia výlučne rokovaním medzi Bosnou a Hercegovinou a Európskou komisiou, ktorá konzultuje s ktorýmkoľvek členským štátom susediacim s Bosnou a Hercegovinou.

               Spoločné vyhlásenia

               Obe zmluvné strany berú na vedomie, že Európska agentúra pre pohraničnú a pobrežnú stráž bude Bosnu a Hercegovinu podporovať v tom, aby efektívne kontrolovala svoje hranice s akoukoľvek krajinou, ktorá nie je členom Európskej únie, pomocou iných prostriedkov, než je nasadenie tímov európskej pohraničnej a pobrežnej stráže s výkonnými právomocami.

               V spoločnom vyhlásení k dohode sa zohľadňuje aj úzke pridruženie Nórska, Islandu, Švajčiarska a Lichtenštajnska k vykonávaniu, uplatňovaniu a rozvoju schengenského acquis.

               2019/0057 (NLE)

               Návrh

               ROZHODNUTIE RADY

               o podpísaní, v mene Únie, Dohody medzi Európskou úniou a Bosnou a Hercegovinou týkajúcej sa činností vykonávaných Európskou agentúrou pre pohraničnú a pobrežnú stráž v Bosne a Hercegovine

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 77 ods. 2 písm. b) a d) a článok 79 ods. 2 písm. c) v spojení s jej článkom 218 ods. 5,

               so zreteľom na návrh Európskej komisie,

               keďže:

               (1)V článku 54 ods. 4 nariadenia Európskeho parlamentu a Rady (EÚ) 2016/1624
                  5
                sa stanovuje, že ak sa plánuje nasadenie tímov európskej pohraničnej a pobrežnej stráže v tretej krajine pri činnostiach, pri ktorých majú členovia tímov výkonné právomoci, alebo ak si to vyžiadajú iné činnosti v tretích krajinách, Únia uzatvorí s dotknutou treťou krajinou dohodu o štatúte. Uvedená dohoda by mala zahŕňať všetky aspekty potrebné na vykonávanie činností.

               (2)Rada 16. októbra 2017 poverila Komisiu začať rokovania s Bosnou a Hercegovinou o dohode týkajúcej sa činností vykonávaných Európskou agentúrou pre pohraničnú a pobrežnú stráž v Bosne a Hercegovine (ďalej len „dohoda“).

               (3)Rokovania boli úspešne ukončené parafovaním dohody.

               (4)Toto rozhodnutie predstavuje vývoj ustanovení schengenského acquis, na ktorom sa Spojené kráľovstvo nezúčastňuje v súlade s rozhodnutím Rady 2000/365/ES
                  6
               ; Spojené kráľovstvo sa preto nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               (5)Toto rozhodnutie predstavuje vývoj ustanovení schengenského acquis, na ktorom sa Írsko nezúčastňuje v súlade s rozhodnutím Rady 2002/192/ES
                  7
               ; Írsko sa preto nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               (6)V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               (7)Dohoda by sa preto mala podpísať v mene Únie s výhradou jej uzavretia k neskoršiemu dátumu a pripojené vyhlásenia by sa mali schváliť,

               PRIJALA TOTO ROZHODNUTIE:

               Článok 1

               Týmto sa v mene Únie schvaľuje podpísanie Dohody medzi Európskou úniou a Bosnou a Hercegovinou týkajúcej sa činností vykonávaných Európskou agentúrou pre pohraničnú a pobrežnú stráž v Bosne a Hercegovine (ďalej len „dohoda“), s výhradou jej uzavretia.

               Článok 2

               Vyhlásenia pripojené k tomuto rozhodnutiu sa schvaľujú v mene Únie.

               Článok 3

               Generálny sekretariát Rady udelí osobe, resp. osobám, ktoré určí vyjednávač dohody, plnú moc na podpis dohody s výhradou jej uzavretia.

               Článok 4

               Toto rozhodnutie nadobúda účinnosť dňom jeho prijatia.

               V Bruseli

                     Za Radu

                     predseda

                     (1)

                        Ú. v. EÚ L 251, 16.9.2016, s. 1.

                     (2)

                        COM(2015) 240 final.

                     (3)

                        COM(2015) 185 final.

                     (4)

                        Ú. v. EÚ L 334, 19.12.2007, s. 66.

                     (5)

                        Nariadenie Európskeho parlamentu a Rady (EÚ) 2016/1624 zo 14. septembra 2016 o európskej pohraničnej a pobrežnej stráži, ktorým sa mení nariadenie Európskeho parlamentu a Rady (EÚ) 2016/399 a ktorým sa zrušuje nariadenie Európskeho parlamentu a Rady (ES) č. 863/2007, nariadenie Rady (ES) č. 2007/2004 a rozhodnutie Rady 2005/267/ES (Ú. v. EÚ L 251, 16.9.2016, s. 1).

                     (6)

                        Rozhodnutie Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska zúčastňovať sa na niektorých ustanoveniach schengenského acquis (Ú. v. ES L 131, 1.6.2000, s. 43).

                     (7)

                        Rozhodnutie Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis (Ú. v. ES L 64, 7.3.2002, s. 20).

    ---documentbreak---

               EURÓPSKA KOMISIA
            V Bruseli28. 2. 2019
            COM(2019) 107 final
            PRÍLOHA
            k
            návrhu rozhodnutia Rady
            o podpísaní, v mene Únie, Dohody o štatúte medzi Európskou úniou a Bosnou a Hercegovinou týkajúcej sa činností vykonávaných Európskou agentúrou pre pohraničnú a pobrežnú stráž v Bosne a Hercegovine

               PRÍLOHA

               DOHODA

               medzi Európskou úniou a Bosnou a Hercegovinou týkajúca sa činností vykonávaných Európskou agentúrou pre pohraničnú a pobrežnú stráž v Bosne a Hercegovine

               EURÓPSKA ÚNIA

               a BOSNA A HERCEGOVINA,

               ďalej len „zmluvné strany“,

               KEĎŽE môžu vzniknúť situácie, v ktorých Európska agentúra pre pohraničnú a pobrežnú stráž (ďalej len „agentúra“) koordinuje operačnú spoluprácu medzi členskými štátmi Európskej únie a Bosnou a Hercegovinou, a to aj na území Bosny a Hercegoviny,

               KEĎŽE by sa mal zaviesť právny rámec vo forme dohody o štatúte pre situácie, v ktorých členovia tímu Európskej agentúry pre pohraničnú a pobrežnú stráž budú mať výkonné právomoci na území Bosny a Hercegoviny,

               BERÚC DO ÚVAHY, že pri všetkých činnostiach vykonávaných Európskou agentúrou pre pohraničnú a pobrežnú stráž na území Bosny a Hercegoviny by sa mali plne rešpektovať základné práva,

               ZDÔRAZŇUJÚC, že touto dohodou nie sú dotknuté práva, záväzky a povinnosti Európskej únie a Bosny a Hercegoviny vyplývajúce z Dohody medzi Európskym spoločenstvom a Bosnou a Hercegovinou o readmisii osôb s neoprávneným pobytom.

               SA ROZHODLI UZAVRIEŤ TÚTO DOHODU:

               Článok 1

               Rozsah pôsobnosti dohody

               1.Táto dohoda sa vzťahuje na všetky aspekty potrebné na vykonávanie činností Európskou agentúrou pre pohraničnú a pobrežnú stráž, ktoré sa môžu vykonávať na území Bosny a Hercegoviny, v rámci ktorých majú členovia tímu Európskej agentúry pre pohraničnú a pobrežnú stráž výkonné právomoci v súlade s právnymi predpismi Bosny a Hercegoviny.

               2.Táto dohoda sa uplatňuje len na území Bosny a Hercegoviny.

               3.Status a vymedzenie príslušných území členských štátov Európskej únie a Bosny a Hercegoviny podľa medzinárodného práva nie sú nijak dotknuté touto dohodou ani žiadnym aktom uskutočneným pri jej vykonávaní zmluvnými stranami alebo osobami konajúcimi v ich mene vrátane stanovenia operačných plánov alebo účasti na cezhraničných operáciách.

               Článok 2

               Vymedzenie pojmov

               Na účely tejto dohody sa uplatňuje toto vymedzenie pojmov:

               1.„činnosť“ je spoločná operácia, rýchly pohraničný zásah alebo návratová operácia;

               2.„spoločná operácia“ je činnosť zameraná na riešenie nelegálneho prisťahovalectva alebo cezhraničnej trestnej činnosti alebo na poskytnutie posilnenej technickej a operačnej pomoci na hraniciach Bosny a Hercegoviny s členským štátom, pričom táto činnosť sa vykonáva na území Bosny a Hercegoviny;

               3.„rýchly pohraničný zásah“ je činnosť na účely rýchlej reakcie na situáciu predstavujúcu osobitný a neprimeraný problém na hraniciach Bosny a Hercegoviny s členským štátom, pričom táto činnosť sa vykonáva na území Bosny a Hercegoviny počas obmedzeného obdobia;

               4.„návratová operácia“ je agentúrou koordinovaná operácia, ktorá zahŕňa technické a operačné posily poskytované jedným alebo viacerými členskými štátmi a v rámci ktorej sa navrátilci z jedného alebo viacerých členských štátov vracajú na základe donútenia alebo dobrovoľne do Bosny a Hercegoviny v súlade s Dohodou medzi Európskym spoločenstvom a Bosnou a Hercegovinou o readmisii osôb bez povolenia na pobyt;

               5.„kontrola hraníc“ je kontrola osôb vykonávaná na hraniciach výlučne v nadväznosti na úmysel prekročiť takúto hranicu alebo na prekročenie takejto hranice bez ohľadu na akékoľvek iné dôvody, ktorá zahŕňa hraničné kontroly na hraničných priechodoch a hraničný dozor medzi hraničnými priechodmi;

               6.„člen tímu“ je buď zamestnanec agentúry, alebo člen tímu príslušníkov pohraničnej stráže z participujúcich členských štátov vrátane príslušníkov pohraničnej stráže, ktorých členské štáty dočasne vyslali do agentúry na účely nasadenia počas vykonávania určitej činnosti; členom tímu môžu byť ďalší príslušní pracovníci, ktorých povinnosti budú stanovené v operačnom pláne. Miestni pracovníci nie sú považovaní za členov tímu;

               7.„členský štát“ je členský štát Európskej únie;

               8.„domovský členský štát“ je členský štát, ktorého je člen tímu príslušníkom pohraničnej stráže alebo iným príslušným pracovníkom;

               9.„osobné údaje“ sú všetky informácie týkajúce sa identifikovanej alebo identifikovateľnej fyzickej osoby; identifikovateľná osoba je osoba, ktorú možno identifikovať, priamo alebo nepriamo, najmä odkazom na identifikátor ako meno, identifikačné číslo, lokalizačné údaje, online identifikátor, alebo odkazom na jeden či viaceré prvky, ktoré tvoria fyzickú, fyziologickú, genetickú, mentálnu, ekonomickú, kultúrnu alebo sociálnu identitu tejto fyzickej osoby;

               10.„participujúci členský štát“ je členský štát, ktorý sa zúčastňuje na vykonávaní činnosti v Bosne a Hercegovine tak, že poskytuje technické vybavenie, príslušníkov pohraničnej stráže a iných príslušných pracovníkov, ktorí sú nasadení v rámci tímu;

               11.„agentúra“ je Európska agentúra pre pohraničnú a pobrežnú stráž zriadená nariadením (EÚ) 2016/1624 o európskej pohraničnej a pobrežnej stráži.

               Článok 3

               Operačný plán

               Agentúra vypracuje v úzkej spolupráci s príslušnými orgánmi Bosny a Hercegoviny operačný plán pre každú spoločnú operáciu alebo rýchly pohraničný zásah. Plán schválený členským štátom alebo členskými štátmi hraničiacimi s operačnou oblasťou sa dohodne medzi agentúrou a hraničnou políciou Bosny a Hercegoviny. V pláne sa podrobne stanovujú organizačné a procesné aspekty spoločnej operácie alebo rýchleho pohraničného zásahu vrátane opisu a posúdenia situácie, operačných cieľov, koncepcie operácie, typu technického vybavenia, ktoré sa má použiť, plánu vykonávania, spolupráce s tretími krajinami, inými agentúrami Európskej únie a orgánmi alebo medzinárodnými organizáciami, ustanovení v oblasti základných práv vrátane ochrany osobných údajov, koordinačnej, veliacej, kontrolnej, komunikačnej štruktúry a štruktúry podávania správ, systémov organizácie a logistiky, hodnotenia a finančných aspektov spoločnej operácie alebo rýchleho pohraničného zásahu. Hodnotenie spoločnej operácie alebo rýchleho pohraničného zásahu vykonajú spoločne hraničná polícia Bosny a Hercegoviny a agentúra.

               Článok 4

               Úlohy a právomoci členov tímu

               1.Členovia tímu sú oprávnení plniť úlohy a vykonávať výkonné právomoci požadované na kontrolu hraníc a návratové operácie.

               2.Členovia tímu dodržiavajú zákony a iné právne predpisy Bosny a Hercegoviny.

               3.Členovia tímu môžu plniť úlohy a vykonávať právomoci na území Bosny a Hercegoviny len na základe pokynov príslušníkov hraničnej polície alebo iných príslušných pracovníkov Bosny a Hercegoviny a v zásade len v ich prítomnosti okrem výnimočných okolností, ktoré budú stanovené v operačnom pláne. Hraničná polícia Bosny a Hercegovina vydáva podľa potreby pokyny pre tímy v súlade s operačným plánom. Hraničná polícia Bosny a Hercegoviny môže oprávniť členov tímu, aby konali v jej mene v súlade s výnimkami uvedenými v operačnom pláne.

               Agentúra môže hraničnej polícii Bosny a Hercegoviny prostredníctvom svojho koordinačného úradníka oznámiť svoje stanoviská k pokynom vydaným tímu. Ak tak urobí, hraničná polícia Bosny a Hercegoviny vezme tieto stanoviská na vedomie a riadi sa nimi v čo najväčšom rozsahu.

               4.Pri plnení svojich úloh a vykonávaní svojich právomocí členovia tímu nosia svoje vlastné uniformy. Členovia tímu majú na svojich uniformách aj viditeľné osobné identifikačné údaje, pričom na rukáve majú modrú pásku so znakmi Európskej únie a agentúry. Na účely identifikácie pri kontakte s vnútroštátnymi orgánmi Bosny a Hercegoviny majú členovia tímu vždy pri sebe akreditačný doklad uvedený v článku 6.

               5.Členovia tímu môžu pri plnení svojich úloh a vykonávaní svojich právomocí nosiť služobné zbrane, strelivo a výstroj povolené v súlade s vnútroštátnymi právnymi predpismi domovského členského štátu a Bosny a Hercegoviny. Hraničná polícia Bosny a Hercegoviny pred nasadením členov tímu informuje agentúru o povolených služobných zbraniach, strelive a výstroji a o podmienkach ich použitia. Agentúra vopred predloží hraničnej polícii Bosny a Hercegoviny zoznam služobných zbraní členov tímu, konkrétne informácie týkajúce sa typu a sériového čísla zbraní a typu a množstva streliva.

               6.Pri plnení svojich úloh a vykonávaní svojich právomocí sú členovia tímu oprávnení používať silu vrátane služobných zbraní, streliva a výstroja so súhlasom domovského členského štátu a hraničnej polície Bosny a Hercegoviny za prítomnosti príslušníkov pohraničnej stráže alebo iných príslušných pracovníkov hraničnej polície Bosny a Hercegoviny a v súlade s vnútroštátnymi právnymi predpismi Bosny a Hercegoviny. Hraničná polícia Bosny a Hercegoviny môže povoliť členom tímu, aby použili silu aj v neprítomnosti príslušníkov pohraničnej stráže alebo iných príslušných pracovníkov Bosny a Hercegoviny v súlade s príslušnými ustanoveniami článku 4 ods. 3.

               7.Bosna a Hercegovina môže na žiadosť členov tímu poskytnúť údaje zo svojich vnútroštátnych databáz, ak je to potrebné na plnenie operačných cieľov stanovených v operačnom pláne. Použitie týchto údajov musí byť v súlade so zákonom o ochrane osobných údajov a zákonom o ochrane utajovaných skutočností.

               Článok 5

               Výsady a imunity členov tímu

               1.    Dokumenty, korešpondencia a majetok členov tímu sú nedotknuteľné s výnimkou exekučných opatrení, ktoré sú povolené podľa odseku 7.

               2.    Členovia tímu požívajú imunitu voči trestnej právomoci Bosny a Hercegoviny v súvislosti s akýmkoľvek konaním, ktorého sa dopustili v rámci plnenia služobných funkcií počas činností vykonávaných v súlade s operačným plánom.

               V prípade obvinenia člena tímu zo spáchania trestného činu sa táto skutočnosť bezodkladne oznámi výkonnému riaditeľovi agentúry a príslušnému orgánu domovského členského štátu. Pred začatím konania pred súdom výkonný riaditeľ agentúry po dôkladnom posúdení všetkých tvrdení príslušného orgánu domovského členského štátu a príslušných orgánov Bosny a Hercegoviny promptne koná a potvrdí, či sa člen tímu daného konania dopustil v rámci plnenia služobných funkcií počas činností vykonávaných súlade s operačným plánom. Až do uvedeného potvrdenia výkonného riaditeľa agentúry sa agentúra a domovský členský štát zdržia prijímania akýchkoľvek opatrení, ktoré by mohli ohroziť prípadné následné trestné stíhanie člena tímu príslušnými orgánmi Bosny a Hercegoviny.

               Ak sa člen tímu konania dopustil v rámci plnenia služobných funkcií, vzťahuje sa naňho imunita voči trestnej právomoci Bosny a Hercegoviny, pokiaľ ide o konanie v priebehu a na účely plnenia služobných funkcií počas činností vykonávaných v súlade s operačným plánom.

               3.Členovia tímu požívajú imunitu voči občianskoprávnej a správnej právomoci Bosny a Hercegoviny v súvislosti s akýmkoľvek konaním, ktorého sa dopustili v rámci plnenia služobných funkcií počas činností vykonávaných v súlade s operačným plánom. Ak sa proti členom tímu začne akékoľvek občianskoprávne konanie pred akýmkoľvek súdom Bosny a Hercegoviny, táto skutočnosť sa bezodkladne oznámi výkonnému riaditeľovi agentúry a príslušnému orgánu domovského členského štátu. Pred začatím konania pred súdom výkonný riaditeľ agentúry po dôkladnom posúdení všetkých tvrdení príslušného orgánu domovského členského štátu a príslušných orgánov Bosny a Hercegoviny promptne koná a súdu potvrdí, či sa členovia tímu daného konania dopustili v rámci plnenia služobných funkcií počas činností vykonávaných súlade s operačným plánom.

               Ak sa člen tímu konania dopustil v rámci plnenia služobných funkcií, vzťahuje sa naňho imunita voči občianskoprávnej a správnej právomoci Bosny a Hercegoviny, pokiaľ ide o konanie v priebehu a na účely plnenia služobných funkcií počas činností vykonávaných v súlade s operačným plánom.

               4.Domovský členský štát môže členov tímu podľa okolností prípadu zbaviť imunity voči trestnej, občianskoprávnej a správnej právomoci Bosny a Hercegoviny. Takéto zbavenie imunity musí byť vždy výslovné.

               5.Od členov tímu, ktorí sú v postavení svedkov, môžu príslušné orgány Bosny a Hercegoviny požadovať, aby poskytli svedeckú výpoveď v súlade s procesnými ustanoveniami Bosny a Hercegoviny, pričom sa musia v plnej miere dodržať ustanovenia odsekov 2 a 3.

               6.V prípade škody spôsobenej členom tímu v rámci plnenia služobných funkcií počas činností vykonávaných v súlade s operačným plánom je za akékoľvek škody zodpovedná Bosna a Hercegovina.

               V prípade škody spôsobenej hrubou nedbanlivosťou alebo úmyselným konaním alebo ak sa člen tímu z participujúceho členského štátu konania nedopustil v rámci plnenia služobných funkcií, môže Bosna a Hercegovina prostredníctvom výkonného riaditeľa požiadať o to, aby náhradu škody uhradil dotknutý participujúci členský štát.

               V prípade škody spôsobenej hrubou nedbanlivosťou alebo úmyselným konaním alebo ak sa člen tímu, ktorý je zamestnancom agentúry, konania nedopustil v rámci plnenia služobných funkcií, môže Bosna a Hercegovina požadovať, aby náhradu škody uhradila agentúra.

               V prípade škody spôsobenej vyššou mocou v Bosne a Hercegovine nenesie Bosna a Hercegovina, žiadny participujúci členský štát ani agentúra žiadnu zodpovednosť.

               7.Proti členom tímu nemožno prijať žiadne exekučné opatrenia okrem prípadu, keď sa proti nim začne občianskoprávne konanie, ktoré nesúvisí s ich služobnými funkciami.

               Majetok členov tímu, o ktorom výkonný riaditeľ agentúry potvrdí, že je potrebný na plnenie ich služobných funkcií, nemožno zaistiť na účely splnenia povinnosti uloženej rozsudkom, rozhodnutím alebo rozkazom. V občianskoprávnych konaniach členovia tímu nepodliehajú žiadnym obmedzeniam osobnej slobody alebo iným obmedzujúcim opatreniam.

               8.Imunita členov tímu voči súdnej právomoci Bosny a Hercegoviny ich nevyníma zo súdnej právomoci príslušného domovského členského štátu.

               9.Členovia tímu sú v súvislosti so službami poskytovanými agentúre oslobodení od predpisov o sociálnom zabezpečení, ktoré môžu platiť v Bosne a Hercegovine.

               10.Členovia tímu sú oslobodení od akejkoľvek formy zdanenia v Bosne a Hercegovine, pokiaľ ide o mzdy a požitky, ktoré im vypláca agentúra alebo domovské členské štáty, ako aj o akýkoľvek príjem, ktorý dostanú mimo Bosny a Hercegoviny.

               11.Bosna a Hercegovina povolí v súlade so zákonmi a právnymi predpismi, ktoré môže prijať, vstup tovaru na osobné použitie členov tímu a v súvislosti s takýmto tovarom udelí výnimku z uplatňovania všetkých ciel, daní alebo poplatkov uplatniteľných na dovoz tovaru okrem poplatkov za skladovanie, dopravu a podobné služby. Bosna a Hercegovina povolí aj vývoz takéhoto tovaru.

               12.Osobná batožina členov tímu podlieha kontrole iba v prípadoch odôvodnených podozrení, že obsahuje tovar, ktorý nie je určený na osobnú potrebu členov tímu alebo tovar, ktorého dovoz alebo vývoz zakazuje zákon alebo podlieha predpisom Bosny a Hercegoviny o karanténe. Kontrola takejto osobnej batožiny sa vykonáva len v prítomnosti dotknutých členov tímu alebo povereného zástupcu agentúry.

               Článok 6

               Akreditačný doklad

               1.Agentúra v spolupráci s Bosnou a Hercegovinou vydá každému členovi tímu v úradnom jazyku či úradných jazykoch Bosny a Hercegoviny a úradnom jazyku inštitúcií Európskej únie doklad na účely identifikácie pri kontakte s vnútroštátnymi orgánmi Bosny a Hercegoviny a ako dôkaz o tom, že jeho držiteľ má právo plniť úlohy a vykonávať právomoci uvedené v článku 4 tejto dohody a v operačnom pláne. Uvedený doklad obsahuje tieto informácie o členovi: meno a štátnu príslušnosť; hodnosť alebo funkciu; aktuálnu digitalizovanú fotografiu a úlohy, ktoré je oprávnený vykonávať počas nasadenia, a dátum vydania a dátum skončenia platnosti dokladu.

               2.Platný akreditačný doklad v spojení s platným cestovným dokladom umožňuje členovi tímu vstup Bosny a Hercegoviny a právo na pobyt v tejto krajine bez toho, aby potreboval víza alebo vopred vydané povolenie.

               3. Akreditačný doklad sa agentúre vráti na konci výkonu činnosti.

               Článok 7

               Základné práva

               1.Členovia tímu pri plnení svojich úloh a vykonávaní svojich právomocí plne rešpektujú základné práva a slobody, a to aj pokiaľ ide o prístup k azylovým konaniam, ľudskú dôstojnosť a zákaz mučenia, neľudského alebo ponižujúceho zaobchádzania, právo na slobodu, zásadu zákazu vyhostenia alebo vrátenia (zásada non-refoulement) a zákaz hromadného vyhostenia, práva dieťaťa a právo na rešpektovanie súkromného a rodinného života. Pri plnení svojich úloh a vykonávaní svojich právomocí nesmú svojvoľne diskriminovať osoby z akýchkoľvek dôvodov vrátane z dôvodu pohlavia, rasy či etnického pôvodu, vierovyznania či presvedčenia, zdravotného postihnutia, veku, sexuálnej orientácie či rodovej identity. Akékoľvek opatrenia zasahujúce do základných práv a slobôd prijaté pri plnení úloh a vykonávaní právomocí sú primerané cieľom, ktoré takéto opatrenia sledujú, a rešpektujú podstatu týchto základných práv a slobôd.

               2.Každá zmluvná strana má zavedený mechanizmus na podávanie sťažností na riešenie údajných porušení základných práv, ktorých sa dopustili jej pracovníci pri výkone svojich služobných funkcií počas spoločnej operácie, rýchleho pohraničného zásahu alebo návratovej operácie vykonávaných podľa tejto dohody.

               Článok 8

               Spracúvanie osobných údajov

               1.Spracúvanie osobných údajov sa uskutočňuje, iba ak je to nevyhnutné a primerané na vykonávanie tejto dohody Bosnou a Hercegovinou, agentúrou alebo participujúcim členským štátom.

               2.Spracúvanie osobných údajov Bosnou a Hercegovinou podlieha vnútroštátnym právnym predpisom tejto krajiny

               3.Na spracovávanie osobných údajov na administratívne účely agentúrou a participujúcim(i) členským(i) štátom(-mi), a to aj v prípade prenosu osobných údajov do Bosny a Hercegoviny, sa vzťahuje nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov, nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov), smernica Európskeho parlamentu a Rady (EÚ) 2016/680 z 27. apríla 2016 o ochrane fyzických osôb pri spracúvaní osobných údajov príslušnými orgánmi na účely predchádzania trestným činom, ich vyšetrovania, odhaľovania alebo stíhania alebo na účely výkonu trestných sankcií a o voľnom pohybe takýchto údajov a o zrušení rámcového rozhodnutia Rady 2008/977/SVV a opatrenia, ktoré agentúra prijala na uplatňovanie nariadenia (ES) č. 45/2001, ako sa uvádza v článku 45 ods. 2 nariadenia (EÚ) 2016/1624.

               4.Ak spracúvanie zahŕňa prenos osobných údajov, členské štáty a agentúra v čase prenosu osobných údajov do Bosny a Hercegoviny uvedú akékoľvek obmedzenia prístupu k údajom alebo ich použitia, či už všeobecné alebo konkrétne, vrátane obmedzení týkajúcich sa prenosu, vymazania alebo zničenia. Ak potreba takéhoto obmedzenia vznikne po prenose osobných údajov, zodpovedajúcim spôsobom informujú Bosnu a Hercegovinu.

               5.Osobné údaje zozbierané na administratívne účely počas vykonávania činnosti môže agentúra, participujúce členské štáty a Bosna a Hercegovina spracúvať v súlade s platnými právnymi predpismi o ochrane údajov.

               6.Agentúra, participujúce členské štáty a Bosna a Hercegovina na konci výkonu každej činnosti vypracujú spoločnú správu o uplatňovaní odsekov 1 až 5 tohto článku. Táto správa sa zašle príslušným orgánom Bosny a Hercegoviny, pracovníkovi agentúry pre základné práva a úradníkovi agentúry pre ochranu údajov. Títo predložia správu výkonnému riaditeľovi agentúry.

               Článok 9

               Pozastavenie alebo ukončenie činnosti

               1.Výkonný riaditeľ agentúry môže po tom, ako písomne informuje hraničnú políciu Bosny a Hercegoviny, pozastaviť alebo ukončiť činnosť, ak Bosna a Hercegovina nerešpektuje ustanovenia tejto dohody alebo operačného plánu. Mohlo by sa to týkať napríklad prípadov, keď pokyny vydané tímu nie sú v súlade s operačným plánom.

               Výkonný riaditeľ oznámi hraničnej polícii Bosny a Hercegoviny dôvody tohto pozastavenia alebo ukončenia činnosti.

               2.Hraničná polícia Bosny a Hercegoviny môže po tom, ako písomne informuje agentúru, pozastaviť alebo ukončiť činnosť, ak agentúra alebo ktorýkoľvek participujúci členský štát nerešpektujú ustanovenia tejto dohody alebo operačného plánu. Hraničná polícia Bosny a Hercegoviny oznámi agentúre dôvody tohto pozastavenia alebo ukončenia činnosti.

               3.Výkonný riaditeľ agentúry alebo hraničná polícia Bosny a Hercegoviny môžu pozastaviť alebo ukončiť činnosť najmä v prípadoch porušenia základných práv, porušenia zásady zákazu vyhostenia alebo vrátenia (zásada non-refoulement) alebo pravidiel o ochrane údajov.

               4.Ukončenie činnosti neovplyvní práva alebo povinnosti vyplývajúce z vykonávania tejto dohody alebo operačného plánu pred takýmto ukončením.

               Článok 10

               Spory a výklad

               1. Všetky otázky, ktoré vzniknú v súvislosti s uplatňovaním tejto dohody, preskúmajú spoločne zástupcovia hraničnej polície Bosny a Hercegoviny a agentúry, ktorí konzultujú s ktorýmkoľvek členským štátom, ktorý susedí s Bosnou a Hercegovinou.

               2. Ak nedôjde k urovnaniu podľa odseku 1, spory týkajúce sa uplatňovania tejto dohody alebo jej výkladu sa riešia výlučne rokovaním medzi Bosnou a Hercegovinou a Európskou komisiou, ktorá konzultuje s každým členským štátom susediacim s Bosnou a Hercegovinou.

               Článok 11

               Nadobudnutie platnosti, trvanie, pozastavenie a vypovedanie dohody

               1.     Túto dohodu schvália zmluvné strany v súlade so svojimi vlastnými vnútornými právnymi postupmi.

               2.     Táto dohoda nadobúda platnosť prvý deň druhého mesiaca nasledujúceho po dátume, keď sa strany navzájom informovali o ukončení vnútorných právnych postupov uvedených v odseku 1 tohto článku.

               3.    Táto dohoda sa uzatvára na dobu neurčitú. Táto dohoda môže byť vypovedaná alebo jej uplatňovanie môže byť pozastavené písomnou dohodou zmluvných strán alebo jednostranne jednou zo zmluvných strán. V druhom uvedenom prípade zmluvná strana, ktorá má v úmysle túto dohodu vypovedať alebo pozastaviť jej uplatňovanie, písomne a diplomatickou cestou oznámi túto skutočnosť druhej zmluvnej strane. Vypovedanie nadobúda účinnosť prvým dňom druhého mesiaca nasledujúceho po mesiaci, v ktorom bolo oznámené.

               4. Oznámenia vykonané v súlade s týmto článkom sa v prípade Európskej únie zasielajú generálnemu sekretariátu Rady Európskej únie a v prípade Bosny a Hercegoviny Ministerstvu zahraničných vecí Bosny a Hercegoviny.

               V…. dňa …...

               v dvoch vyhotoveniach v anglickom, bulharskom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom, bosniackom, chorvátskom a srbskom jazyku, pričom všetky znenia sú rovnako autentické.

               V prípade rozdielu medzi autentickými jazykovými verziami má prednosť anglická jazyková verzia.

               Podpis:

               SPOLOČNÉ VYHLÁSENIE TÝKAJÚCE SA ISLANDU, NÓRSKA, ŠVAJČIARSKA A LICHTENŠTAJNSKA

               Zmluvné strany berú na vedomie úzke vzťahy medzi Európskou úniou a Nórskom, Islandom, Švajčiarskom a Lichtenštajnskom, najmä na základe dohôd z 18. mája 1999 a 26. októbra 2004 týkajúcich sa pridruženia týchto krajín k vykonávaniu, uplatňovaniu a vývoju schengenského acquis.

               Za týchto okolností je žiaduce, aby orgány Nórska, Islandu, Švajčiarska a Lichtenštajnska na jednej strane a Bosna a Hercegovina na strane druhej bezodkladne uzavreli dvojstranné dohody týkajúce sa činností vykonávaných Európskou agentúrou pre pohraničnú a pobrežnú stráž v Bosne a Hercegovine, a to za podobných podmienok ako v prípade tejto dohody.

               SPOLOČNÉ VYHLÁSENIE TÝKAJÚCE SA ČLÁNKU 2 ods. 2 a 3

               Zmluvné strany berú na vedomie, že Európska agentúra pre pohraničnú a pobrežnú stráž môže Bosnu a Hercegovinu podporovať v tom, aby efektívne kontrolovala svoje hranice s akoukoľvek krajinou, ktorá nie je členom Európskej únie, pomocou iných prostriedkov, než je nasadenie tímov európskej pohraničnej a pobrežnej stráže s výkonnými právomocami, ako sú budovanie kapacít, odborná príprava, analýza rizík, nasadenie expertov bez výkonných právomocí na hraničné priechody.